
SĂ  DESGROPĂM  COMORILE ! 

Adeseori  ne  plângem  că  lucrul  lui  Dumnezeu  în  lume  pro¬ 
gresează  foarte  încet.  Ştiinţele,  artele,  bogăţia  şi  alte  lucruri  ale 
acestei  lumi  fac  progrese  uimitoare,  pe  când  împărăţia  Iui  Dum¬ 
nezeu  străbate  foarte  cu  anevoie  în  conştiinţele  şi  în  vieaţa  oa¬ 
menilor.  Pe  lângă  toată  splendoarea  culturii  externe,  vieaţa  su¬ 
fletească  şi  bunele  moravuri  stau  încă  departe  de  idealul  sublim 
ce  ni-1  înfăţişează  evanghelia  creştină. 

Care  este  cauza  acestui  lucru?  E  uşor  de  ghîcit.  Să  ne 
dăm  numai  bine  seama,  de-oparte,  câtă  energie,  cât  timp,  câte 
parale  şi  câte  puteri  se  cheltuesc  pentru  lucrurile  acestei  lumi, 
chiar  şi  pe  cele  ce  sunt  stricăcioase,  iar  de  altă  parte,  cât  de 
slabe  încordări  se  fac  pentru  întronarea  împărăţiei  lui  Dumnezeu 
între  oameni  —  şi  vom  găsi  explicarea  dorită. 

Mântuitorul  ne  spune  însă,  că  numai  cei  ce  se  silesc  vor 
câştigă  împărăţia  lui  Dumnezeu.  Prin  urmare  trebuesc  silinţe,  tre- 
buesc  încordări  necontenite  a  tuturor  puterilor  noastre,  ca  să 
câştigăm  împărăţia  lui  Dumnezeu  pentru  noi  şi  să-i  facem  cale 
şi  în  vieaţa  celor  din  jurul  nostru.  Nu  se  culeg  struguri  din  spini, 
nici  smochine  din  ciulini  (Mat.  7,  16). 

Suntem  în  pragul  unui  an  nou,  ne  găsim  deci  la  un  popas, 
când  tot  omul  cuminte  îşi  dă  seamă  de  vieaţa  Iui  din  trecut  şi 
îşi  croieşte  programul  de  lucrare  pentru  viitor.  Un  an  e  ca  altul!, 
dacă  nu  ne  schimbăm  noi  într’ânsul,  dacă  nu  ne  înnoim  cugetele, 
nu  ne  curăţim  simţirile  şi  nu  ne  înviorăm  silinţele  de-a  face  noi 
cuceriri  în  împărăţia  binelui  şi  a  adevărului,  în  împărăţia  Iui 
Dumnezeu  pe  pământ.  Acum  e  timpul  să  stăm  de  vorbă  cu  noi 

înşine  şi  să  ne  întrebăm,  mai  ales  noi  cari  stăm  în  slujba  evan¬ 
gheliei  mântuirii,  cum  intrăm  în  anul  cel  nou:  tot  cei  vechi,  sau 
vrem  să  mai  adăogăm  ceva  la  fiinţa  noastră? 

Nimeni  pe  lumea  aceasta  nu  poate  spune  că  a  ajuns  acolo, 
de  unde  nu  mai  poate  progresă.  Toţi  suntem  numai  nişte  călă¬ 
tori,  cari  alergăm  spre  o  ţintă  ce  ne  străluceşte  departe  înaintea 
ochilor.  Nici  unul  n’am  ajuns  la  ea,  ci  alergăm,  doar  am  ajunge-o. 
Timpul  nostru  nu  e  un  timp  de  hodină  şi  nelucrare,  ci  e  un  timp 
de  ispitire  a  puterilor  şi  de  progres  continuu.  Fiecare  zi  ne  pune 
înainte  nouă  probleme,  ne  deschide  nouă  terene  de  muncă  şi  ne 
impune  nouă  îndatoriri.  Numai  acest  an,  cu  calamităţile  şi  mi¬ 
zeriile  cari  au  venit  peste  noi,  câte  încordări  ne  cere! 

Dumnezeu  nu  ne  cere  lucruri  peste  puterile  noastre,  ne  cere 
însă  pe  toate  acelea  pentru  cari  ajung  puterile  noastre.  Şi  El,  întru  în¬ 
ţelepciunea  şi  iubirea  sa  părintească,  a  pus  în  fiinţa  noastră  tocmai 
atâtea  puteri,  câte  ne  sunt  de  lipsă  pentru  lucrul  nostru.  Incor- 
dează-ţi  puterile  până  unde  ajung  şi  vei  vedea  că  vei  rămânea 
pe  deplin  mulţumit  în  conştiinţă  cu  ceeace  ai  făcut.  Dar  încor- 
dează-ţi  puterile!  —  acesta  e  lucrul  de  căpetenie. 

In  fiinţa  noastră  zac  ascunse  multe  comori,  pe  cari  adeseori 
nici  nu  le  bănuim.  Trebue  să  săpăm  adânc  după  ele,  să  le 
aducem  la  lumină  şi  să  le  punem  în  circulaţie,  ca  să  aducă  folos 
pentru  noi  şi  pentru  alţii.  Dumnezeu  e  un  darnic  împărţitor  de 
talanţi  pentru  fiecare  din  fiii  săi,  noi  numai  trebue  să-i  punem 
în  lucrare  ca  sluga  cea  harnică  din  evanghelie  şi  să  nu-i  ascundem 
în  pământ  ca  cea  leneşă. 

Oare  am  fost  noi  ca  slugile  cele  harnice  din  evanghelie  ?  Oare 
am  pus  în  circulaţie  şi  am  făcut  să  rodească  toţi  talanţii  ce  ni 
i-a  dat  Dumnezeu?  N’am  lăsat  vre-unul  ascuns?  Să  ne  dăm  bine 
seama  de  aceste  lucruri,  căci  avem  să  răspundem  de  talanţii  ce 
ni  i-a  dat  Dumnezeu.  Dacă  am  greşit  în  vre-o  privinţă,  acum  e 
timpul  să-i  scoatem  pe  toţi  la  lumină  şi  să-i  punem  în  serviciul 
chemării  noastre  şi  spre  binele  altora.  In  anul  acesta,  când  greul 
vieţii  e  mai  mare  ca  altădată,  trebue  să  ne  punem  în  lucrare  toate 
rezervele  de  forţă,  ce  Ie  avem. 

Mă  întreb  pe  mine  şi  întreabă-te  şi  pe  tine,  iubite  cetitorule, 
dela  care  năcazurile  şi  greutăţile  vieţii  celor  din  jurul  tău  aşteaptă 
alinare  şi  un  cuvânt  de  încurajare:  oare  nu  avem  talanţi  ascunşi, 

nu  avem  în  fiinţa  noastră  comori  îngropate,  cărora  până  acum 
nu  le-am  luat  folosul?  Ori  acelea  pe  cari  le-am  pus  până  acum 
la  lucru,  le-am  folosit  totdeauna  spre  cel  mai  mare  bine  al  nostru 
şi  al  altora?  Poate  nu  ne-am  văzut  niciodată  şi  nu  te  cunosc, 
dar  asta  una  totuş  o  ştiu  cu  siguranţă:  că  ai  în  fiinţa  ta  puteri 
pe  cari  până  acum  nu  le-ai  folosit  de  Ioc,  ori  nu  le-ai  folosit  bine. 

Ţi-ai  încordat  toate  puterile  minţii  ca  să  le  pui  în  slujba  da¬ 
toriilor  şi  a  chemării  tale?  Nu  cumva  o  parte,  poate  chiar  cea 
mai  frumoasă,  a  acestei  facultăţi  regine  ai  lăsat-o  să  lâncezească 
în  nelucrare?  Ţi  ai  apropiat  mintea  de  adevărul  cel  dumnezeesc, 
ca  să  te  luminezi  şi  să  luminezi  şi  pe  alţii  cu  făclia  lui?  Cum 
stai  cu  predica ?  Poporul  însetează  după  cuvintele  vieţii  cei  ve- 
cinice  şi  aşteaptă  cu  atât  mai  mult  să  i-le  vestească  păstorul 
său  cel  duhovnicesc,  cu  cât  mai  greu  îl  apasă  povara  năcazurilor 
vieţii.  Adă-ţi  aminte  de  ceeace  ne  spune  evanghelia,  că  Mântui¬ 
torul,  păstorul  cel  mare  al  nostru  al  tuturora,  văzând  poporul  ce-i 
urmă  obosit  şi  flămând,  i-s’a  făcut  milă  de  el  şi  l-a  săturat  «ca 
nu  cumva  să  slăbească  pe  cale»  (Mat.  15,  32).  Mila  e  numai  o 
altă  vorbă  pentru  iubire,  fă  deci  să  vorbească  şi  din  inima  ta, 
această  profundă  iubire  de  popor,  dându-i  hrană  sufletească  prin 
care  să-l  întăreşti  ca  să  nu  slăbească  pe  calea  vieţii  acesteia  pline 
de  griji  şi  de  ispite. 

In  multe  chipuri  ne  vorbeşte  Dumnezeu  şi  astăzi.  Chiar  şi 
prin  năcazurile  ce  vin  peste  noi  ne  vorbeşte  Ei.  Da !  şi  prin  ca¬ 
lamităţile  anului  acestuia  ne  vorbeşte  Dumnezeu.  Dar  noi  trebue 
să  fim  luători  aminte  la  semnele  ce  ni-le  dă.  Trebue  să  înţelegem 
şi  să  scoatem  din  ele  învăţăturile  ce  ni-le  descopere.  Acum  ini¬ 
mile  sunt  mai  primitoare  pentru  acele  învăţături,  pe  cari  auzin- 
du-le  altă  dată  nu  le-am  prea  băgat  în  seamă.  Trebue  să  folosim 
momentul,  ca  şi  din  rău  să  scoatem  un  bine.  Intr’adevăr,  rară 
ocazie  poate  fi  mai  potrivită  ca  cea  de  acum,  pentru  a  produce 
o  trezire  şi  reînviere  religioasă,  o  întoarcere  a  oamenilor  cu  ini¬ 
mile  la  Dumnezeu. 

Uite,  crâşma  satului  e  plină  de  lume,  iar  biserica  poate  ră¬ 
mâne  goală  şi  evanghelia  n’are  ascultători.  Oamenii  zic  că  beau 
ca  să-şi  mai  uite  năcazul,  cum  altădată  ziceau  că  beau  de  bu¬ 
curie,  şi  aşa  o  mână  într’una  în  beţie.  Spuneţi-mi:  nu  e  de  prisos 
acel  păstor  care  stă  cu  manile  în  sân  în  mijlocul  acelor  oameni  ? 

î* 

Chiamâ-i  la  tine  şi  spune-le  că  Dumnezeu  ţi-a  pus  în  inimă  gândul 
şi  pe  buze  vorba,  să  le  vesteşti,  că  de  mult  a  tot  aşteptat  să  se 
îndrepteze,  dar  în  cele  din  urmă  văzând  că  în  loc  să  se  întoarcă 
la  El  tot  mai  tare  se  înstrăinează,  acum  ne  ceartă  pentru  păca¬ 
tele  noastre.  Altădată  nu  te  vor  fi  ascultat,  căci  vedeau  belşug 
în  casele  şi  pe  câmpurile  lor,  acum  însă,  văzând  certarea  lui 
Dumnezeu,  mizeria  din  sufletul  şi  dimprejurul  lor  şi  nestator¬ 
nicia  bunurilor  acestei  lumi,  vei  putea  trezi  în  conştiinţele  lor 
grija  de  suflet  şi  dorinţa  vie  după  o  vieaţă  mai  bună  şi  mai  frU' 
moaşă.  Dar  trebue  să  lupţi  ca  un  bun  ostaş  alui  Hristos  (II. 
Timot.  2,  3),  dacă  e  să  câştigi  biruinţa  de-a  aduce  pe  oameni  să-şi 
biruească  patimile.1 

Iată  dincolo,  vecinul  din  stânga  bisericii  de  luni  de  zile  poartă 
pâră  cu  fratele  său  pentru  o  palmă  de  pământ.  Şi  mai  sunt  încă 
câteva  procese  în  sat,  cari  îi  fac  pe  oameni  să-şi  cheltuiască 
vremea  pe  Ia  judecăţi  şi  banii  pe  la  advocaţi,  ba  ceeace-i  mai 
rău:  i-au  învrăjbit  de  moarte  şi  au  grămădit  în  sufletele  unor 
întregi  familii  un  nor  întunecat  de  ură  şi  răsbunare,  care  trece 
chiar  şi  la  urmaşii  lor.  Oricum  s’ar  sfârşi  procesul  şi  în  seama 
oricărei  părţi  ar  da  judecata  petecul  de  pământ  cu  pricina,  norul 
de  răutăţi  ea  tot  nu-1  poate  împrăştia  din  inimile  oamenilor.  Aici 
trebue  să  întrevină  păstorul  de  suflete  cu  lumina  învăţăturii  şi 
cu  căldura  dragostei  lui  Hristos,  care  topeşte  munţii  de  ghiaţă 
din  inimi. 

La  Mântuitorul  a  venit  într’una  din  zile  un  om  «din  popor», 
rugându-1  să  facă  judecată  între  el  şi  fratele  său  care  nu  voiâ 
să-i  dee  parte  din  moşie.  Mântuitorul  nu  s’a  dus  să  împartă 
moşia  între  fraţi,  căci  n’a  venit  pe  pământ  ca  să  facă  slujba  de 
geometru,  dar  le-a  dat  cheia  sufletească  a  împăcării,  spunându-le  : 
«păziţi-vă  şi  vă  feriţi  de  lăcomie,  că  nu  este  vieaţa  cuiva  din  pri¬ 
sosinţa  avuţiei  sale»  (Luca  12,  13 — 15).  Dacă  le-ar  fi  împărţit 
moşia  în  două,  dar  ar  fi  rămas  lăcomia  în  inimile  lor,  între  acei  fraţi 
tot  nu  era  pace ;  de  vor  fi  împlinit  însă  învăţătura  Mântuitorului 
de-a  se  feri  de  lăcomie  şi  de  a  alergă  după  comorile  sufletului, 
de  bună  seamă  s’au  împăcat  frăţeşte. 


1  Vezi  1:  «Biblioteca  bunului  păstor»  Nr.  2:  « Clerul  şi  chestiunea  alcoolismului » 
trad.  de  Vasile  Oana.  Sibiiu  1912. 

Astfel  ne  învaţă  Mântuitorul  să  curmăm  răul  smulgând  ră¬ 
dăcinile  lui  din  inimile  oamenilor,  căci  din  lăuntru,  din  inima 
oamenilor  ies  cugetele  cele  rele  şi  faptele  desfrânării  trupeşti,  uci¬ 
derile,  furtişagurile,  lăcomiile,  răutăţile,  înşelăciunile,  faptele  de  ru¬ 
şine,  ochiul  viclean,  hula,  trufia,  nebunia  (Marcu  7,  21 — 22).  In- 
zadar  ai  tăia  răul  numai  dela  suprafaţă,  lăsându-i  rădăcinile  în 
suflet,  căci  el  tot  va  creşte  din  nou.  Numai  prin  inspiraţia 
unui  nou  duh  de  vieaţâ  în  inimile  lor,  poţi  să  introduci  buna 
înţelegere,  bucuria  de  viaţă,  datoria  de  muncă  şi  un  traiu  creş¬ 
tinesc  în  toate  referinţele  cele  externe  ale  lor.  «Curăţeşte  mai 
întâiu  dinlăuntru  paharului  şi  a  blidului,  ca  să  fie  şi  ce  este 
dinafară  a  lor  curat»  (Mat.  23,  26). 

Această  procedură  de  lucrare  trebue  să  o  aplice  şi  astăzi 
fiecare  păstor  de  suflete:  să  cultive  puterile  interne,  condiţiile 
sufleteşti  ale  vieţii  celei  bune  dintre  oameni,  căci  numai  pe  ogorul 
astfel  lucrat  cresc  roadele  vieţii  creştineşti.  Numai  pomul  bun  produce 
roade  bune,  iară  pomul  rău  poame  rele  face  (Mat.  7,  17).  Inlă- 
untrul  oamenilor  se  coboară  împărăţia  lui  Dumnezeu  şi  de  acolo 
se  revarsă  şi  asupra  celor  din  afară  ale  lor  —  aşa  ne  învaţă 
Mântuitorul.  Şi  e  limpede  ca  lumina  soarelui,  că  o  vieaţă  mai 
bună  poate  sosi  pe  pământ  numai  prin  oameni  mai  buni.  Aceştia 
sunt  adevăraţii  factori  ai  progresului  şi  ai  binelui  în  lume.  Pu¬ 
terea  sufletească  a  acestora  e  comoara  cea  mai  preţioasă  a  unui 
popor  şi  capitalul  naţional  ce-1  reprezintă  în  civilizaţia  lumii. 

Te-ai  gândit  cu  toată  seriozitatea  la  marea  răspundere  ce  o 
ai,  fiind  încredinţată  în  mânile  tale  comoara  cea  mai  scumpă  a 
unui  popor:  sufletul  lui?  Să  nu  crezi  că  relele  ce  le-am  înşirat 
sunt  mici  şi  nevrednice  de  atenţiunea  ta.  Nu.  Gândeşte-te  la 
toate  răutăţile  din  satul  tău  şi  le  adună  laolaltă,  gândeşte-te  apoi 
la  răutăţile  din  toate  celelalte  sate  ale  noastre  şi  le  împreună 
pe  toate  —  ce  munţi  mari  de  răutăţi  se  ridică  înaintea  ochilor 
tăi  sufleteşti!  Dar  nu-ţi  pierde  curajul.  Adă-ţi  aminte  de  cuvin¬ 
tele  Mântuitorului :  că  de-am  avea  credinţă  numai  cât  un  grăunte 
de  muştar  şi  vom  zice  muntelui  acestuia :  mută-te,  şi  se  va  mută. 
Aceşti  munţi  ai  răutăţilor  dintre  noi  trebue  să-i  mutăm  şi  să-i 
sdrobim  prin  credinţa  noastră.  Şi  dacă  fiecare  vom  lucră  cu 
credinţă  la  locul  nostru  şi  cu  toţii  împreună,  şi  azi  şi  mâne  şi 
într’una,  înălţimea  munţilor  răi  dintre  noi  va  scădea  necontenit. 

Dar  trebue  să  lucrăm !  Trebue  să  ne  încordăm  toate  puterile ! 
Gânditute-ai  la  toate  mijloacele  de  lucrare?  N’ai  mai  putea  găsi 
planuri  noi,  ori  pune  în  aplicare  pe  acelea  pe  cari  le-au  găsit 
alţii  de  bune  ?  Mai  dăunăzi  ceteam  prin  gazete  despre  o  măsură  de 
îmbunătăţire  practicată  de  o  firmă  americană,  la  care  sunt  aplicate 
câteva  mii  de  persoane.  Intr’o  parte  a  edificiului  ei  a  aşezat  o 
cutie  pentru  scrisori  şi  a  dat  tuturor  oamenilor  ce-i  avea  în  ser¬ 
viciu  dreptul,  ca  dacă  ar  şti  careva  vre-un  plan  nou  cum  să 
întocmească  lucrul  mai  bine,  mai  expeditiv  şi  mai  ieftin,  să-l  aducă  Ia 
cunoştinţă  în  cutia  pentru  scrisori.  Dacă  planul  s’ar  arătă  practic 
şi  acceptabil,  atunci  cel  ce  l-a  dat  avea  să  primească  o  parte  din 
câştigul  realizat  pe  urma  aplicării  planului  său. 

Nu  zic  să  faci  tocmai  aşa,  dar  dacă  vezi  la  alţii  vre-un  plan 
de  lucrare  pe  care  l-au  aplicat  cu  folos,  împrumută-1  şi  tu.  Un 
prietin  bun  îmi  spunea,  că  a  putut  înlocui  cu  succes  crâşma  ca 
loc  de  sfat  pentru  popor,  cu  o  sală  de  lectură.,  la  care  poporul 
vine  cu  plăcere,  preotul  şi  învăţătorul  îi  cetesc  din  gazete  şi  din 
cărţi,  apoi  stau  de  vorbă  împreună  şi  când  pleacă  spre  casă  se 
duc  cu  toţii  voioşi  că  ştiu  cu  ceva  mai  mult  Şi  cât  s’au  întărit 
legăturile  dintre  preot  şi  învăţător  şi  popor,  şi  cum  i-a  îndrăgit 
de  atunci  poporul  pe  amândoi,  ca  pe  cei  doi  ochi  sufleteşti  ai 
săi,  cari  îl  fac  să  vază  mai  multă  lumină.  «De  atunci  încoace 
—  îmi  spunea  preotul,  căci  el  e  prietenul  meu  —  nu-mi  mai 
sunt  sările  lungi  şi  nu  mă  mănâncă  untul  şi  câte  lucruri  bune 
am  pus  la  cale  în  sfaturile  noastre»! 

De  ce  nu  s’ar  putea  face  acelaş  lucru  şi  în  alte  sate  şi  chiar 
în  toate  satele  noastre?  O  odaie  mai  spaţioasă  nu-i  cu  putinţă 
să  nu  se  găsească  în  întreg  satul.  Iată  şcoala  cea  veche,  pe  care 
a  despreţuit-o  inspectorul,  fiindcă  nu  şi-a  ridicat  păreţii  —  a 
fudulie  —  cu  doi  centimetri  mai  în  sus,  şi  acum  stă  supărată  de 
nerecunoştinţa  oamenilor  cari  nu  o  mai  bagă  în  seamă.  Intre 
păreţii  ei  eră  o  atmosferă  mai  bună,  cel  puţin  într’o  privinţă  de 
bună  seamă  mai  bună  decât  în  cea  nouă.  De  ea  îi  leagă  pe 
oameni  multe  amintiri,  de  când  o  cercetau  ca  copii  cu  tăbliţa 
subsuoară,  şi  cu  drag  s’ar  adună  la  sfat  şi  acum  ca  oameni  mari, 
ca  să  se  lumineze  în  spiritul  ei  mai  românesc  de  odinioară. 

Tot  acolo  ai  putea  ţinea  în  presără  Duminecilor  şi  a  sărbă¬ 
torilor  şezători  biblice  cu  poporul,  în  care  să-i  tâlcueşti  cuvântul 

lui  Dumnezeu.  Ce  pregătire  minunată  pentru  ziua  Domnului  şi 
pentru  sărbători  ar  fi  aceste  cetiri,  cu  cari  cei  bătrâni  ai  noştri 
se  îndeletniceau  şi  culegeau  din  ele  cea  mai  bună  înţelepciune 
de  vieaţă.1  Zice  doar  sf.  apostol  Pavel  că:  «Toată  Scriptura  de 
Dumnezeu  este  insuflată  şi  de  folos  spre  învăţătură,  spre  mu¬ 
strare,  spre  îndreptare,  spre  deprinderea  care  este  întru  dreptate, 
ca  să  fie  deplin  omul  lui  Dumnezeu,  spre  tot  lucrul  bun  gătit» 
(II.  Timot.  3,  16—17).  Să  avem  încredere  în  ceeace  ne  spune  şi 
poetul  german  Goethe ,  că:  «Prin  puterea  Bibliei  se  va  reîntinerî 
fiecare  generaţie,  şi  criteriul  pentru  a  judecă  vieaţa  şi  puterea 
unui  popor  va  fi  atitudinea  ce  va  lua-o  faţă  de  Biblie». 

De  curând  s’au  dat  îndrumări  pentru  introducerea  cursurilor 
de  analfabeţi.  Bun  lucru.  Să  şti  însă,  că  dacă  ai  învăţat  pe  oa¬ 
meni  numai  să  scrie  şi  să  cetească,  tot  n’ai  făcut  mare  ispravă, 
ci  trebue  să  le  trezeşti  mai  ales  dorinţa  de-a  se  lumină,  dragostea 
de  învăţătură  şi  năzuinţa  de-a  înaintă  pe  calea  cea  bună.  Scrisul 
şi  cetitul  este  o  dexteritate,  nu  tocmai  grea  de  deprins,  dar  do¬ 
rinţa  după  lumină,  iubirea  de  învăţătură  şi  de  înaintare  e  un 
foarte  însemnat  factor  moral ,  pe  care  dacă  ai  reuşit  să-l  introduci 
în  sufletele  oamenilor,  îi  faci  să  se  smulgă  din  nepăsarea  lor  şi 
să  pornească  pe  calea  unei  vieţi  mai  bune.  Numai  începutul 
acestei  porniri  e  greu,  continuarea  se  face  mai  uşor,  întocmai  pe 
cum  urcând  un  munte  înalt,  aierul  din  ce  în  ce  mai  curat  ne  în¬ 
viorează  şi  ne  place  tot  mai  mult. 

Intoarce-ţi  încă  odată  privirea  în  suflet  şi  mai  caută  într’ânsul 
o  putere  pe  care  ai  întrebuinţat-o  prea  puţin  până  acum*.  Poate 
eşti  tată  de  familie  şi  cunoşti  dragostea  de  copii.  Această  dra¬ 
goste  faţă  de  copiii  tăi  trebue  s’o  extinzi  şi  asupra  copiilor  acelora, 
al  căror  părinte  sufletesc  eşti.  Mântuitorul  a  zis  apostolilor  săi: 
«Lăsaţi  pruncii  să  vie  la  mine»!  (Marcu  10,  14)  —  cuvinte  cari 
pentru  noi  cei  de  astăzi  au  însemnarea:  «Aduceţi  pruncii  la 
Hristos,  faceţi-i  să-L  primească  în  inimile  lor  nevinovate  şi-i  cre¬ 
şteţi  în  spiritul  Lui ! 

Cum  stai  cu  catehizaţia?  Lucrarea  de  edificare  religioasă- 
morală  a  poporului  trebue  să  se  înceapă  dela  bazele  ei,  din  fa¬ 
milie  şi  din  şcoala  poporală.  Influinţând,  prin  toate  mijloacele  ce-ţi 


1  Vezi:  •Un  congres  biblic  românesc »  de  N  Bălan.  Sibiiu  1912  pag.  22-  25. 

stau  la  dispoziţie,  în  direcţie  creştinească  pe  părinţi,  se  va  introduce 
în  familii  o  atmosferă  curată  şi  prielnică  pentru  formarea  sufletului  co¬ 
piilor,  iar  şcoala  vor  putea  continuă  cu  mai  mult  succes  această  operă. 
Dacă  învăţătorul  face  slujba  catehizaţiei  în  şcoală,  preotul,  ca  director 
şcolar  şi  prin  legăturile  spirituale  ce  le  va  întreţine  cu  învăţătorul, 
poate  fi  organul  de  inspiraţie  al  acestuia  în  sens  religios  şi  naţional, 
şi  astfel  poate  face  să  se  resimtă  influinţa  lui  binefăcătoare  şi  asupra 
şcoalei.  Cooperarea  dintre  aceşti  doi  luminători  ai  satelor  noastre 
e  o  necesitate  arzătoare,  iar  neînţelegerea  dintre  dânşii  —  o  fă¬ 
rădelege.  Trebue  să  simtă  o  adevărată  durere  sufletească  acel 
preot,  care,  în  lipsa  şcoalei  confesionale,  nu  poate  avea  pe  tova¬ 
răşul  său  natural  de  muncă.  In  acest  caz,  el  trebue  să-şi  îndo¬ 
iască  puterile,  căci  are  să  săvârşească  muncă  îndoită. 

Dar  iată  au  ieşit  copii  dela  şcoală  şi  ajung  în  anii  când  au 
mai  mare  trebuinţă  de  povăţuitor  sufletesc,  căci  cu  deosebire 
atunci  li-se  fixează  însuşirile  ce  le  vor  avea  în  toată  vieaţa.  Ce 
faci  cu  tinerimea  adultă ?  Dacă  nu  continui  catehizaţia  şi  cu  ea, 
se  va  dărâmă  mult  din  ceeace  s’a  clădit  până  atunci  în  sufletul 
ei  şi  peste  câţiva  ani  vei  primi  membri  răi  în  sinul  sinodului  pa¬ 
rohial.  Se  vor  găsi  şi  alte  mijloace  de-a  o  feri  de  ispitele  vâr¬ 
stei  şi  de-ai  călăuzi  gândurile  şi  simţămintele  spre  bine.  Învăţă¬ 
torul  poate  are  talent  pentru  muzică  şi  ar  putea  organiză  un  cor. 
Inima  care  are  pe  Dumnezeu  într’ânsa  e  dispusă  să-şi  reverse 
bucuria  în  cântare.  Şi  ce  podoabă  frumoasă  e  un  cor  pentru 
biserică!  Iar  din  casa,  din  care  e  un  june  ori  o  fetiţă  în  cor, 
de  bună  seamă  va  mai  veni  la  biserică  tata  ori  mama  ori  amândoi, 
căci  le  creşte  inima  auzindu-şi  copiii  lăudând  pe  Dumnezeu  în 
cântări.  Tineretul  l-ai  ocupat  cu  un  lucru  frumos  şi  înălţător  de 
inimi,  iar  de  predica  prin  care  te  gândeai  să  mustri  pe  oameni 
fiindcă  nu  vin  la  biserică,  nu  mai  e  lipsă.  Aşa  vei  aplică  înţe¬ 
leptul  principiu  pastoral  al  sf.  apostol  Pavel:  de-a  birui  răul  cu 
binele  (Romani  12,  21),  adecă  nu  numai  de-a  combate  râul,  ci 
de-a  angajâ  în  mod  pozitiv  puterile  oamenilor  la  făptuirea  binelui, 
căci  prin  aceasta  i-ai  abătut  dela  rău. 

Sunt  multe  puteri  ascunse,  multe  comori  îngropate  în  sufletele 
oamenilor  din  jurul  tău.  Toate  trebuesc  scoase  la  lumină  şi  puse 
la  lucru.  Dar  preotul  e  numai  un  singur  om  şi  nu  poate  străbate 
pretutindinea  pe  unde  ar  fi  de  adus  ceva  în  rânduială.  El  trebue 

să-şi  formeze  ucenici  printre  credincioşi,  adecă  oameni  mai  însu¬ 
fleţiţi  prin  cari  să  întreţină  o  propagandă  vie  pentru  vieaţa  creş¬ 
tinească.  Aceştia  trebue  să  fie  membrii  comitetului  parohial,  care 
şi  după  legea  noastră  bisericească  e  dator  «a  priveghiă  asupra 
religiozităţii  şi  moralităţii  membrilor  parohiali,  precum  şi  pentru 
desrădăcinarea  datinilor  stângace  şi  a  desfrânării,  prin  mijloace 
morale  şi  prin  pedepse  mai  mici  bisericeşti.1  Ţ-ai  dat  silinţa  să 
influinţezi  în  acest  sens  pe  membrii  comitetului,  ca  de  câteori 
vor  ieşi  dela  şedinţe  să  se  ducă  în  mijlocul  fraţilor  lor  cu  poveţe 
creştineşti  şi  cu  îndemnul  de  a  face  propagandă  pentru  ele? 
Membri  comitetului  parohial  trebue  să  fie  pentru  preot  ceeace 
au  fost  apostolii  pentru  Hristos.  Cu  tactul  de  lipsă,  chiar  şi  în 
sinodul  parohial  trebue  să  se  pună  în  discuţie  chestiunile  vieţii 
creştineşti,  bilanţul  vieţii  religioase-morale  a  parohiei ,  nu  numai 
cel  material.  In  chipul  acesta  s’ar  da  mai  multă  importanţă  şi 
mai  multă  vieaţă  acestor  corporaţiuni  ale  organizaţiei  noastre  bi¬ 
sericeşti. 

O  metodă  a  păstoririi  de  suflete,  care  conţine  secretul  unor 
mari  succese,  mi-se  pare  prea  puţin  aplicată  Ia  noi:  e  păstorirea 
individuală.  Prin  serviciile  divine  publice,  prin  predică,  catehi- 
zaţie  etc.  preotul  aplică  aceiaş  măsură  faţă  de  toţi  aceia  cărora 
se  adresează.  Dar  trebuinţele  şi  scăderile  oamenilor  sunt  diferite, 
cum  diferite  sunt  şi  naturile,  temperamentele  şi  împrejurările 
de  vieaţă  între  cari  se  găsesc.  Chiar  aceiaş  virtute  şi  aceiaş 
scădere  se  manifestă  la  diferiţi  oameni  în  mod  diferit,  după 
individualitatea  fiecăruia.  Preotul,  dacă  vrea  să  obţină  rezultate 
bune,  trebuie  să  trateze  pe  fiecare  credincios  în  conformitate  cu 
individualitatea  ce  o  are;  aşa  cum  face  medicul,  care  aceeaş  boală 
o  tratează  în  diferite  chipuri,  după  semnele  în  cari  se  manifestă 
şi  după  modul  cum  decurge  ea  la  diferiţii  pacienţi.  Un  astfel  de 
doftor  sufletesc,  care  ştie  găsi  pentru  fiecare  medicina  cea  mai 
potrivită,  trebue  să  fie  şi  preotul,  luând  pildă  dela  apostolul  nea¬ 
murilor,  care  s’a  făcut  tuturor  toate,  ca  pe  toţi  să-i  câştige  pentru 
Hristos  (I  Cor.  9,  19).  Nu  zice  marele  apostol,  că  s’a  făcut  rău 
cu  cei  răi,  ori  că  s’ar  fi  abătut  dela  principiile  creştine  şi  dela 
idealul  pentru  care  luptă,  ci  cuvintele  sale  au  înţelesul,  că  a  găsit 
diferite  căi  de  lucrare,  după  cum  diferiţi  erau  oamenii  şi  împre- 

’  Statutul  organic,  §  23  pct.  13. 

jurările  între  cari  lucră,  dar  toate  căile  ce  le-a  ales  el  erau  bune  şi 
potrivite  pentru  de-a  aduce  pe  oameni  la  Hristos. 

Colo,  în  capătul  din  jos  a  satului,  e  bolnavă  greu  mama  câtorva 
copii  mici,  pe  cari  n’are  cine-i  îngriji  şi  rabdă  foame,  căci  tatăl 
lor  e  la  crâşmă  ori  e  dus  la  lucru  ca  să  câştige  cu  ce  să  plă¬ 
tească  leacurile.  Poate  numai  în  Dumineca  trecută  ai  predicat  în 
biserică  despre  milă  şi  despre  datorinţa  morală  de-a  cerceta  şi 
îngriji  pe  cei  bolnavi,  dar  cu  toate  acestea  în  satul  întreg  nu  se 
găseşte  nimeni  care  să  sară  într’ajutor  mamei  bolnave  şi  copi¬ 
laşilor  ei.  Ai  însă  în  vecini  un  suflet  bun  de  femeie  ori  chiar 
maica  preoteasă,  căreia,  dacă-i  vei  spune  numai  o  vorbă  prin 
care  vei  face  să  vibreze  o  coardă  simţitoare  din  inima  ei,  va  luă 
ceva  din  cămară  şi  va  plecă  spre  capătul  satului  la  casa  bolnavei 
şi  Ia  copilaşii  ei.  Nu  numai  hrană  trupească,  ci  şi  câtă  putere 
sufletească  a  dat,  prin  fapta  ei,  mamei  bolnave;  câtă  bucurie  şi 
încredere  în  oameni  a  turnat  în  sufletele  copiilor  cari  se  vedeau 
lipsiţi  de  ajutor  omenesc,  iar  aceia  care  a  făcut  toate  acestea  se 
va  întoarce  la  casa  ei  cu  o  inimă  şi  mai  bună  de  cum  a  plecat. 

Zacheiu,  mai  marele  vameşilor  din  Ierihon,  nu  se  gândea  să-şi 
împartă  jumătate  din  avuţia  sa  săracilor,  nici  să  întoarcă  împătrit 
acelora  pe  cari  i-a  năpăstuit.  Auziâ  el  adeseori  vorba  de  osândă 
pe  care  i-o  şopteau  oamenii  la  spate:  «Vameşi  şi  păcătoşi;  va¬ 
meşi  şi  păcătoşi!»  dar  totuş  continuă  să-şi  umple  şi  mai  mult 
punga.  Când  însă  s’a  dus  Mântuitorul  la  casa  lui  şi  a  umplut 
casa  vameşului  cu  acel  aier  prospăt  de  bunătate  şi  curăţenie  mo¬ 
rală  care  eradiâ  din  persoana  Mântuitorului,  atunci  s’a  făcut  lu¬ 
mină  şi  în  inima  vameşului  şi  s’a  întors  la  Dumnezeu.  Aşa  s’a 
făcut  mântuire  casei  aceleia  (Luca  19,  1  —  10). 

Câte  suflete  sunt  dornice  de  mântuire,  dar  le  lipseşte  omul 
care  să  se  apropie  de  ele  şi  să  li-o  îmbie  aşa,  mai  de-aproape. 
Preotul  trebue  să  fie  acel  om,  care  ca  păstorul  cel  bun  aleargă 
şi  după  oaia  cea  de  a  suta  ce  s’a  pierdut  (Mat.  18,  12),  ori  ca 
femeia  cea  harnică  care  mătură  toată  casa  ca  să  găsească  drahma 
pe  care  o  pierduse  (Luca  15,  8).  Nici  un  suflet  nu  e  nevrednic 
de  iubirea  noastră.  Mare  şi  sublimă  e  această  învăţătură,  pe  care 
ni-o  dă  dumnezeescul  Mântuitor,  despre  valoarea  nemărginită  a 
fiecărui  suflet  omenesc !  Credinţa  în  acest  mare  adevăr,  că  fiecare 
om  e  zidit  după  chipul  lui  Dumnezeu  şi,  prin  urmare,  e  alcătuit 

ca  să  primească  şi  să  poarte  în  vasul  sufletului  său  o  vieaţă  bună, 
o  vieaţă  sfântă  şi  dumnezească  —  trebue  să  inspire  fiecărui  pă¬ 
stor  de  suflete  o  grea  răspundere,  dar  totodată  şi  o  mare  însu¬ 
fleţire  şi  mult  eroism  moral.  El  ştie  că  e  pus  să  grijească  de  cel 
mai  mare  bun,  pe  care  dacă  l-ar  pierde  omul,  nimic  nu  i-ar  fo¬ 
losi  lumea  toată  (Marcu  8,  36). 

De  aceea  preotul  trebue  să  caute  fiecare  suflet,  să  se  apropie 
de  el,  să-l  trateze  în  conformitate  cu  trebuinţele  şi  cu  indi¬ 
vidualitatea  ce-o  are,  ca  să-l  câştige  pentru  Hristos.  Ceeace 
n’a  putut  obţinea  prin  mijloacele  de  păstorire  generală,  va  do¬ 
bândi  prin  acest  tratament  individual  şi  prin  o  legătură  perso¬ 
nală  mai  intimă.  Pe  unul  trebue  să-l  sfătueşti,  pe  altul  să-l  mângâi, 
pe  al  treilea  să-l  mustri,  cu  al  patrulea  să  te  rogi  împreună  şi 
pe  toţi  să-i  îmbărbătezi,  ca  să  meargă  înainte  pe  calea  vieţii  celei 
creştineşti. 

Multe  comori  zac  ascunse  în  sufletele  oamenilor  din  jurul 
tău.  Vei  rămânea  uimit  de  frumseţea  şi  bogăţia  lor,  scoţându-le 
Ia  suprafaţă.  O  vie  cu  largi  hotare  şi  în  care  sunt  îngropate  multe 
tezaure  preţioase  e  sufletul  poporului  nostru.  Un  popor  cu  în¬ 
clinări  religioase  atât  de  pronunţate  şi  dăruit  de  Dumnezeu  cu 
facultăţi  sufleteşti  atât  de  alese,  e  o  adevărată  vie  a  Domnului, 
care  se  doreşte  după  lucrători  harnici  şi  pricepuţi,  cum  se  do¬ 
reşte  pământul  cel  uscat  după  ploaie.  Eu  n’am  amintit  decât 
câteva  dintre  datorinţele  lucrătorilor  şi  dintre  mijloacele  de  lu¬ 
crare.  Am  amintit  mai  ales  pe  acelea  cari  stau  mai  aproape 
de  centrul  sferei  de  preocupaţii  religioase-morale,  convins  fiind, 
că  preotul  care  împlineşte  pe  acestea,  nu  va  uită  nici  pe  ce- 
Iealalte  datorinţe  ale  chemării  sale,  iar  cel  ce  negligă  pe  cele 
dintâi,  nu  va  face  ispravă  nici  în  celelalte.  Dar  nici  datorinţele 
cari  stau  în  mai  strânsă  legătură  cu  vieaţa  religioasă-morală 
nu  le-am  amintit  pe  toate,  căci  nu  te-am  întrebat,  cum  te  pre¬ 
găteşti  pentru  sfânta  slujbă  şi  cum  o  îndeplineşti,  cum  săvâr¬ 
şeşti  sfintele  taine,  mai  ales  pe  cea  a  mărturisirii  şi  a  sf.  cu¬ 
minecături,  şi  alte  multe.  N’am  amintit  apoi  datorinţele  preo¬ 
tului  faţă  de  daraverile  cetăţeneşti  ale  credincioşilor,  faţă  de  în¬ 
deletnicirile  gospodăreşti  şi  faţă  de  îmbunătăţirea  condiţiilor  sa¬ 
nitare  de  traiu  ale  lor,  faţă  de  problemele  naţionale,  culturale, 
financiare  etc.  ale  neamului  nostru,  dintre  cari  nici  una  nu-1 

poate  lăsă  indiferent  pe  preot,  căci  toate  stau  în  legătură  cu 
scopul  suprem  al  preoţiei :  coborirea  împărăţiei  lui  Dumnezeu 
între  oameni. 

Ce  nu  se  cere  astăzi  dela  preotul  nostru?  Se  cere  să  fie 
tuturor  toate,  ca  pe  toţi  să-i  câştige.  N’avem  să  ne  supărăm  de 
loc  că  ni-se  cere  atât  de  mult,  ci  mai  vârtos  să  ne  bucurăm, 
căci  prin  aceasta  se  dovedeşte  că  lumea  românească  ţine  la  preo¬ 
ţime  şi  o  consideră  ca  cel  mai  necesar  şi  mai  important  factor 
în  viaţa  poporului  nostru.  Ar  trebui  să  ne  întristăm  şi  să  plângem 
de  soartea  noastră  atunci,  când  nimenea  n’ar  băgă  pe  preot  în 
seamă,  nu  i-ar  cere  nimic,  nu  ar  apelă  la  sprijinul  şi  la  munca 
lui,  ci  ar  trece  peste  noi  cu  dispreţ  la  ordinea  zilei.  Să  ne  fe¬ 
rească  Dumnezeu  de  asemenea  vremuri! 

Dar  trebue  să  ne  ferim  şi  noi,  căci  numai  aşa  împlinim  şi 
voia  lui  Dumnezeu.  Şi  ne  vom  feri,  dovedindu-ne  tot  mai  mult 
prin  munca  şi  prin  faptele  noastre,  ca  un  factor  folositor  şi  ne¬ 
cesar  în  vieaţă.  Să  desgropăm  deci  toate  comorile  sufletului  no¬ 
stru,  să  ne  încordăm  toate  puterile  minţii,  ale  voinţii  şi  ale  inimei 
noastre,  ca  să  le  punem  la  lucru  spre  binele  cel  mai  mare  al 
semenilor  noştri,  având  ochii  sufletului  pururea  îndreptaţi  spre 
Stăpânul  şi  Părintele  nostru  cel  din  ceriuri,  care  ni-a  trimis  în 
via  sa  şi  dela  care  se  va  pogorî  darul  şi  binecuvântarea  asupra 
lucrărilor  noastre.  Să  fim  ca  lumânarea  care  se  consumă  pe  sine, 
luminând  pentru  alţii;  căci  aşa  ne  îndeamnă  învăţătorul  şi  Mân¬ 
tuitorul  nostru:  «Aşa  să  lumineze  lumina  voastră  înaintea  oame¬ 
nilor,  ca  văzând  ei  faptele  voastre  cele  bune,  să  preamăreasă  pe 
Tatăl  vostru  cel  din  ceriurh.  (Mat.  5,16).  Nu  recunoştinţa  oame¬ 
nilor  să  fie  îndemnul  faptelor  noastre,  c.id  de-ar  fi  să  ne  luăm 
după  acest  îndemn,  puţine  lucruri  ar  trebui  să  săvârşim,  ba  chiar 
şi  pe  acelea  ar  trebui  să  Ie  facem  cum  să  plăcem  oamenilor, 
iar  nu  cum  să  plăcem  lui  Dumnezeu.  Noi  să  facem  tot  binele 
ce  ne  stă  în  putere  şi  să  aducem  toată  jertfa  ce  ni-se  cere,  fiindcă 
vrem  să  urmăm  Aceluia  care  s’a  jertfit  pe  sine  pentru  lumea  în¬ 
treagă  şi  vrem  să  ne  închinăm  toate  puterile  şi  toată  vieaţa  idea¬ 
lului  scump  şi  măreţ,  pe  care  El  ni  l-a  adus.  Noi  ştim  că  în  acest 
ideal  e  mântuirea  şi  că  legându-ne  cu  toată  inima  de  el,  nu  vom 
rămânea  înşelaţi.  Să  facem  pe  oameni  să  vadă  vieaţa  în  lumina 
acelui  ideal  şi  să  răspândim  razele  lui  pline  de  căldură  în  întu- 

nerecul  şi  îngheţul  din  inimile  lor.  Să  fim  sămânătorii  harnici, 
cari  samână  întru  nădejdea  rodirii.  Poate  că  unele  săminţe  vor 
fi  călcate  în  picioare  de  oameni,  altele  vor  fi  înecate  de  spini 
şi  iarăşi  altele  abia  vor  încolţi  şi  se  vor  usca,  dar  totuş  vor  fi 
multe  şi  de  acelea  cari  vor  cădea  pe  pământ  bun  şi  vor  aduce 
roade  îmbelşuate.  Bucuria  de  acestea  din  urmă  te  va  răsplăti  şi 
pentru  osteneala  avută  cu  ceîealalte.  Să  ai  însă  răbdare  până  ce 
cresc  roadele,  căci  nici  sămănătorul  nu  seceră  îndată  ce  a  să- 
mânat.  împărăţia  lui  Dumnezeu  încă  creşte  încetinel,  ca  grăun¬ 
tele  de  muştar,  din  care  se  desvoaltă  cu  timpul  arborele  puternic. 
Nu  te  feri  de  greutăţi,  căci  cu  cât  vor  fi  mai  mari  greutăţile  ce 
le-ai  învins,  cu  atât  şi  bucuria  învingerii  îţi  va  fi  mai  deplină. 
Cel  ce  aprinde  focul  —  zice  o  cuvioasă  femeie  creştină  —  întâi 
să  îneacă  cu  fum  şi  lăcrămează,  dar  pe  urmă  capătă  lumină  şi 
căldură;  tot  astfel  şi  cel  ce  vrea  să  aprindă  în  sine  şi  în  alţii 
focul  cel  sfânt  al  vieţii  creştineşti,  trebue  să  sufere  neplăceri  şi 
să  treacă  prin  greutăţile  începutului. 

Dacă  simţi  că  ai  obosit  şi  că-ţi  slăbesc  puterile  în  mijlocul 
lucrării  tale,  intră  în  cămara  ta  de  rugăciune  şi  de  meditaţie,  stai 
acolo  de  vorbă  cu  Dumnezeul  tău,  şi  vei  ieşi  cu  puterile  din  nou 
întărite.  Deschide  cartea  adevărului  vieţii,  Sf.  Scriptură,  şi-ţi  adapă 
sufletul  din  izvoarele  ei  curate  şi  dătătoare  de  putere.  întăreşte-te 
cu  dumnezeiasca  ei  teologie,  pe  care  ai  s’o  reprezinţi  prin  cre¬ 
dinţa  şi  vieaţa  ta  în  mijlocul  oamenilor.  Fă  slujba  apostolului,  dar 
câştigă-ţi  şi  credinţa  apostolului.  Preoţia  apostolat  este. 

Cu  aceste  cuvinte  se  apropie  de  tine,  iubite  cetitorule,  «Re¬ 
vista  Teologică.-*  şi  în  acest  an  nou.  Ea  ştie  greutăţile  şi  năca¬ 
zurile  cu  cari  ai  să  lupţi  în  chemarea  ta,  mai  ales  în  acest  an,  şi 
tocmai  de  aceea  vine  la  tine  cu  vorbe  de  îmbărbătare.  Nu  vine 
ca  să  dea  lecţii  şi  porunci,  ci  ca  să  stăm  de  vorbă  unii  cu  alţii 
şi  să  ne  sfătuim  în  trebuinţele  noastre  mari  şi  multe.  Vine  cu 
dragoste  de  binele  nostru  al  tuturora,  şi  cu  aceiaş  dragoste  cere 
să  fie  primită. 


Redacţia  « Revistei  Teologice ». 

ANUL  NOU. 

Suntem  la  marginea  unui  an  care  trece  şi  a  altuia  care  în¬ 
cepe.  Trecutul  îl  privim  totdeauna  cuprinşi  d’un  simţământ  de  în¬ 
tristare;  căci  acest  trecut  formează  o  parte  din  viaţa  noastră  care 
nu  mai  este.  Nefericitul  se  împărtăşeşte  din  acest  simţământ  îm¬ 
preună  cu  fericiţii  lumei.  O  nenorocire  ne  loveşte,  se  depărtează 
de  noi,  trece  în  stare  de  amintire,  amărăciunea  ei  dispare,  mai  ră¬ 
mâne  uneori  din  ea  ceva,  ce  poartă  pecetea  unei  dulci  melan¬ 
colii.  Cu  timpul  trecut  nu  este  tot  astfel ;  el  inspiră  în  mod  firesc 
un  regret.  Pentruce  oare?  Nu  cumva,  pentrucă  privim  lucrurile 
într’un  mod  prea  superficial,  sau  după  cum  ar  zice  apostolul,  în- 
tr’un  mod  sensual?  Vremea  nu  duce  cu  ea,  decât  ceeace  e  din  do¬ 
meniul  ei,  ceeace  e  vremelnic ;  dar  nu  cele  trecătoare  constituesc 
substanţa  fiinţei  noastre  şi  a  vieţii  noastre.  Sufletul  nostru,  cu 
toatecă  lucrează  în  timp,  n’are  să’ndure  din  parte’i  nici  o  înrâurire 
distructivă;  el  e  destinat  să  trăiască  în  vecii  vecilor.  Acest  adevăr 
e  tot  aşa  de  vechiu  ca  şi  lumea,  dar  pentru  aceea  nu  ni  se  pare 
de  prisos  a-1  repeţi.  Noi  suntem  în  veacul  când  axioamele  sunt 
adeseori  contestate  de  omul  de  rând,  fără  învăţătură,  tot  aşa  ca 
şi  de  filozoful  sceptic.  Pentru  unii  şi  pentru  alţii  timpul  trecut 
constitue  o  nenorocire,  ce  nu  mai  poate  fi  reparată ;  dar  creştinul 
are  cugetări  mai  înalte ;  privirea  lui  se’nalţă  către  Dumnezeu 
pentru  a-i  mulţumi  de  existenţa,  ce  i-a  dăruit-o  în  decursul  celor 
trei  sute  şasezeci  şi  cinci  de  zile,  cari  s’au  scurs.  Recunoştinţa 
i  se  sporeşte,  dacă  îşi  aduce  aminte  de  darul  dumnezeesc,  ce  i 
s'a  acordat  pentru  desvoltarea  vieţii  sale  spirituale.  El  încearcă 
recunoştinţa  cea  mai  adâncă,  cugetându-se  că  solicitudinea  Pro- 
vedinţei  a  fost  faţă  de  ei  admirabilă  şi  completă,  ca  şi  când  el 
ar  fi  singura  creatură  a  lui  Dumnezeu. 

Cu  toate  acestea  se  găseşte  un  subiect  de  tristeţe  în  trecut; 
acesta  este,  că  el  poartă  o  mărturie  împotriva  noastră,  dacă  n’am 
fost  vrednici  de  îngrijirea  plină  de  dragoste  a  Provedinţii,  dacă 
nu  ne-am  folosit  îndeajuns  de  mijloacele  de  mântuire,  pe  cari 
ni  le-a  oferit  Mântuitorul  nostru. 

Pentru  ingrat  şi  vinovat,  anul  cel  trecut  se  compune  din  trei 
sute  şasezeci  şi  cinci  de  martori  grei!  Mai  rămâne  după  aceasta 
vr’o  nădejde  d’a  nu  fi  osândit?  Da,  de  sigur,  mai  rămâne  una: 

bunele  intenţiuni  nerealizate  din  cauza  slăbiciunei  omeneşti  uşu¬ 
rează  transgresiunile  noastre;  o  părere  de  rău  plină  de  umilinţă 
le  mai  atenuă  greutatea  împovărătoare;  graţia  supremă  a  Răs¬ 
cumpărătorului  nostru  poate  şterge  sentinţa.  Să  ascultăm  în  această 
privinţă  dulcile  şi  mângâietoarele  cuvinte  ale  sf.  Ioan:  «Iubiţii, 
mei,  acestea  scriu  vouă,  ca  să  nu  păcătuiţi,  şi  de  va  păcătui  cineva, 
Mângăitor  avem  cătră  Tatăl  pre  Isus  Hristos  cel  drept.  Şi  acesta 
este  curăţire  de  păcatele  noastre,  şi  nu  numai  de  ale  noastre,  ci 
şi  de  ale  a  toată  lumea».  (1  Ioan,  II,  1,  2.).  — 

Ce  ne  promite  anul  care  începe?  întrebare  firească,  care-i 
în  inima  şi  pe  buzele  la  toată  lumea.  Pentru  un  creştin  răspunsul 
nu-i  aşa  de  greu:  anul  cel  nou  ne  făgădueşte  aceiaş  bunătate, 
aceiaş  protecţiune,  aceiaş  îngrijire,  purtare  de  grijă  afectuoasă  din 
partea  lui  Dumnezeu,  ca  şi’n  anul  care  tocmai  acum  întră  în  sinul 
veşniciei.  întăriţi  pe  acest  adevăr,  ce  ne  mai  impoartă  mărunţi¬ 
şurile  vieţii  şi  vicisitudinile  exterioare?  Să  intrăm  cu  încredere 
în  anul  ce  ni-1  acoardă  Provedinţa  dumnezeească. 

Arareori  ne  punem  aceastalaltă  întrebare:  «Ce  făgăduinţe 
facem  noi  anului  celui  nou?»  Dacă  noi  avem  o  intenţiune  firmă 
şi  hotărîtă  să  ne  întărim  şi  curăţim  credinţa,  dacă  facem  voturi 
sincere  «de  a  ne  desbrăcâ  de  omul  cel  vechiu,  şi  să  ne  îmbrăcăm 
întru  cel  nou»  (Col.  III,  9),  dacă  noi  avem  să  ne  scăpăm  de  «ve¬ 
chiul  aluat  al  Fariseilor  şi  al  Saducheilor,  de  ipocrizie  şi  necredinţă» 
(Mat.  XVI,  6);  dacă  noi  vrem  să  ducem  o  vieaţă  creştină,  «să 
iubim  pe  Dumnezeu  şi  pe  deaproapele» ;  atunci  anul  cel  nou,  cu 
ajutorul  lui  Dumnezeu,  va  aduce  roade  bune  şi  nu  va  fi  pierdut 
pentru  eternitate;  el  va  fi  un  an  cu  adevărat  ban  şi  cu  adevărat 
fericit. 

întrarea  într’un  an  nou  este  aşa  de  solemnă,  încât  toate  con¬ 
fesiunile  creştine  au  rugăciuni  particulare  pentru  această  împre¬ 
jurare.  Cele,  cari  se  practică  în  Biserica  sobornicească  răsăriteană 
nu  sunt  cunoscute  în  Apus,  cu  toate  că  ele  merită  să  fie  din 
mai  multe  consideraţii.  Noi  vom  aduce  unele  din  ele  pentru  a 
încheia  aceste  reflexiuni: 

Dupăce  s’a  cântat  psalmul  LXV,  în  care  Provedinţa  Iui  Dum¬ 
nezeu  faţă  de  natură  şi  faţă  de  om  e  descrisă  în  chip  aşa  de  ad¬ 
mirabil,  păstorii  şi  credincioşii  adresează  lui  Dumnezeu  următoarele 
rugăciuni : 

«Pentruca  bineprimite  să  fie  rugăciunile  noastre  şi  să  ierte 
nouă  toate  greşalele  cele  de  voie  şi  cele  fără  de  voie,  din  răutate 
făcute  de  noi  în  anul  trecut,  Domnului  să  ne  rugăm. 

«Pentruca  să  alunge  dela  noi  toate  patimile  cele  stricătoare 
de  suflet  şi  obiceiurile  cele  corupte  şi  să  sădească  frica  sa  întru 
inimile  noastre  spre  împlinirea  poruncilor  lui,  Domnului  să  ne 
rugăm. 

«Pentruca  să  înoiască  duhul  cel  drept  în  interiorul  nostru 
şi  să  ne  întărească  întru  credinţa  ortodoxă  şi  să  ne  facă  grabnici 
spre  lucrarea  faptelor  celor  bune  şi  spre  împlinirea  tuturor  po¬ 
runcilor  lui,  Domnului  să  ne  rugăm. 

«Pentruca  să  răpună  toate  eresurile  şi  desbinările  şi  să 
plânteze  pretutindene  dreapta  credinţa  şi  evlavia,  şi  să  întoarcă 
la  cunoştinţa  adevărului  său  pre  toţi  cei  depărtaţi  de  la  credinţa 
cea  dreaptă  şi  sâ-i  unească  cu  sfânta  Biserica  sa  cea  ortodoxă, 
Domnului  să  ne  rugăm. 

«Pentruca  să  binecuvintezi  cu  bunătatea  ta  cununa  anului 
ce  a  sosit  şi  să  domoleşti  întru  noi  toate  vrăjmăşiile,  nerându- 
elele  şi  luptele  lăuntrice  şi  să  ne  dai  pace,  dragoste  tare  şi  ne¬ 
făţarnică,  armonie  binetocmită  şi  viaţa  virtuoasă,  rugămu-te  atot- 
bunule  Doamne. 

«Pentruca  să  pomeneşti  sfânta  Biserica  ta,  să  o  întăreşti,  să 
o  împuterniceşti,  să  o  răspândeşti  şi  să  o  împaci  şi  să  o  păzeşti 
în  veci  nevătămată  de  porţile  iadului  şi  neînvinsă  de  toate  cursele 
vrăjmaşilor  celor  văzuţi  şi  celor  nevăzuţi,  rugămu-te  atotţiitorule 
Stăpâne».1 

După  Ab.  Youssouff.  Traducere  de  /.  Beleuţă. 


Chiar  şi  sentimentele  cele  mai  nobile  degenerează  câte  odată,  căci 
sunt  şi  de  acei  oameni,  cari  compătimesc  pe  ucigaşi,  nu  atât  pentru  pă¬ 
catul  lor  înfiorător,  ci  mai  mult;  pentrucă  din  cauza  aceluia  au  căzut  în 
prinsoare  ori  au  fost  executaţi,  întocmai  ca  şi  aceia,  la  cari  li-e  milă  de 
uliu,  că  n’a  putut  prinde  puiul  de  lângă  cloşcă  şi  a  rămas  flămând. 

G.  Hango. 

1  Vezi  «Rugăciunea  la  anul  nou»  în  molitvelnlcnl  cel  mare  al  Bisericii  soborniceşti 
răsăritene. 

F.  Thomas. 

CHESTIUNI  VITALE. 

Avem  un  suflet? 

Mai  e  ceva  în  om  afară  de  materie :  e 
ceva  nematerial,  permanent ,  totdeauna  prezent, 
independent  de  materie:  acest  ceva  e  sufletul. 

Claude  Bernard. 

Una  din  cele  dintâi  chestiuni  vitale,  care  se  impun  spiritului 
omenesc  e  desigur  şi  aceasta:  Există  sau  nu  suflet?  Presupunem 
că  sufletul  nu  e  decât  o  iluzie.  Atunci  pentru  om  nu  mai  există 
nici  o  chestiune  vitală.  La  ce  să  ne  mai  pierdem  timpul  vorbind 
de  o  lume  spirituală  sau  morală,  de  Dumnezeu  şi  de  vieaţa  vi¬ 
itoare?  E  mult  mai  bine  să  ne  punem  toate  puterile  spre  a  ne 
bucură  cât  mai  mult  posibil  de  existenţa  actuală,  înainte  de  a 
dispărea  în  noaptea  mare  a  neantului. 

In  toate  timpurile,  omul  a  crezut  instinctiv  în  existenţa  su¬ 
fletului.  Această  concepţie  adesea  nu  e  decât  rudimentară.  Totuş 
ea  este  în  acelaş  timp  permanentă  şi  savanţi  mari,  oameni  de 
geniu  şi-au  consacrat  vieaţa  lor  întreagă  spre  a  o  apără.  Trebuesc 
—  îmi  pare  —  motive  prea  puternice  spre  a  înlătură  o  idee  aşa 
de  universal  admisă,  şi  a  te  pune  astfel  în  contrazicere  cu  marea 
majoritate  a  oamenilor. 

De  mulţi  ani,  fizicianii  ne  vorbesc  de  un  corp,  pe  care  nu 
l-au  văzut  niciodată,  cu  toate  sforţările  ce  şi-au  dat  pentru  aceasta, 
în  care  cred  totuş  în  mod  foarte  sigur  şi  pe  care-1  numesc  eter. 
Sunt  aşa  de  siguri  de  existenţa  lui  încât  tratează  ca  ignoranţi, 

înapoiaţi,  pe  cei  cari  n’o  admit.  Ştiţi  cum  au  ajuns  la  acest  ceva, 

pe  care  nu  l-au  văzut  niciodată?  Pur  şi  simplu  constatând  o 
mulţime  de  fenomene  naturale,  imposibile  de  explicat  altfel.  Ob¬ 
servau  în  toate  zilele  lumina,  căldura,  ^electricitatea  şi  nu  găsiau 
nicăiri  explicarea  acestor  fenomene.  Insfârşit,  după  multe  cer¬ 
cetări,  ajunseră  la  convingerea  că  toate  proveniau  din  mişcarea 
cea  mai  variată  a  unui  element  subtil,  răspândit  pretutindeni, 
chiar  în  corpurile  cele  mai  opace,  chiar  în  spaţiurile  interplanetare. 
Acest  element,  încă  odată,  nimeni  nu  l-a  văzut,  dar  existenţa  lui 
explică  foarte  bine  aceea  ce  observaţiunea  constată  de  mult  timp. 

Ipoteza  eterului  se  potriveâ  aşa  de  bine  cu  descoperirile  ştiin¬ 

ţifice,  încât  îndată  lumea  savantă  întreagă  îl  admise  ca  o  sigu¬ 
ranţă.  Vai  celui  ce  şi-ar  fi  permis  sa  aibă  îndoieli  sub  pretext 
că-i  e  greu  să  creadă  în  ceva  invizibil!  Astfel  ştiinţa  fizică  mo¬ 
dernă,  cu  descoperirile  ei  minunate,  ştiinţa  care  are  drept  me¬ 
todă  de  .a  nu  primi  decât  ceeace  se  poate  controla  şi  cântări, 

se  bazează  totuş  pe  ipoteza  unui  element  invizibil.  Ea  crede  în 
ceva  invizibil  şi  e  constrânsă  să  creadă  într’ânsul  sub  pedeapsa 
de  a  se  negă  pe  ea  însăş. 

N’am  nici  o  obiecţiune  în  admiterea  existenţii  eterului:  gă¬ 
sesc  ideea  foarte  frumoasă  şi  mă  plec  înaintea  verdictului  ştiinţei. 
Pretind  numai  acelaş  drept  pentru  invizibil  —  în  lumea  spirituală. 

Constat,  într’adevăr,  fenomene  de  ordinea  aceasta  în  vieaţa 
fiecăruia,  într’a  mea  proprie  mai  ales.  Aceste  fenomene  diferă 
în  chip  esenţial  de  acelea,  pe  care  le  produce  activitatea  mea 
fizică.  Nu  ştiu  cum  să  Ie  explic  prin  observarea  lumii  materiale: 
n’am  dreptul  să  fac  la  rândul  meu  o  ipoteză,  ipoteza  unei  forţe 
nevăzute,  numite  suflet?  Numele,  dealtminteri,  puţin  mă  intere¬ 
sează. 

Comparaţia  pe  care  o  stabilirăm  între  această  teorie  a  ete¬ 
rului  şi  fenomenele  spirituale  nu  e  decât  o  analogie  care,  într’o 
zi  nu  va  mai  fi  poate  tot  aşa  de  adevărată  ca  acum,  dacă,  spre 
exemplu,  s’ar  izbuti,  cu  ajutorul  unor  instrumente  puternice,  să 
se  observe  şi  să  se  dovedească  existenţa  eterului.  Nu  tot  aşa 
e  cu  sufletul,  a  cărui  existenţă  numai  observarea  internă  o  poate 
constată.  Ipoteza  sufletului  lămureşte  în  orice  caz  o  mulţime  de 
probleme  imposibile  de  rezolvat.  Ea  are  încă  folosul  de  a  se 
urcă  la  origina  omenirii  cugetătoare,  pe  când  ideea  eterului  e 
foarte  recentă.  în  sfârşit,  această  ipoteză  mă  mulţumeşte  şi  mă 
face  mai  bun.  De  ce  n’aş  avea  dreptul  s’o  cred  întemeiată.  Nu 
cer  nimic  mai  mult  decât  cere  ştiinţa.  Orice  ştiinţă  demnă  de 
acest  nume,  orice  ştiinţă  care  nu  vine  cu  idei  «â  priori»,  trebue 
să  dea  ipotezei  mele  dreptul  cerut,  şi  să  respecte  sufletul  meu, 
pentruca  şi  eu  să  respect  eterul  ei. 

Am  spus  că  în  vieaţa  mea,  în  vieaţa  oricărui  om,  constat 
două  feluri  de  fenomene:  fenomene  care  se  referă  la  corp,  nu¬ 
mite  fiziologice,  şi  fenomene  care  nu  se  referă  la  corp,  pe  care 
le  numesc  psihologice,  atât  cei  ce  cred  în  suflet  cât...  şi  cei  ce 
nu  cred.  Cele  dintâi  provin  din  simpla  funcţionare  a  organis¬ 
mului  fizic;  aşa  e  respiraţia,  circulaţia  sângejui,  digestiunea,  pe 
care  Ie  pot  constată  şi  la  alţii  şi  la  mine.  E  deajuns  pentru  asta 
să  mă  servesc  de  simţurile  mele,  în  vederea  unei  observaţiuni 
cu  totul  exterioare.  Fenomenele  psihologice,  din  contră,  nu  pot 
fi  constatate  şi  studiate  decât  printr’o  observaţiune  interioară, 
prin  ceeace  se  numeşte  conştiinţă,  care  e  ca  o  privire  îndreptată 
spre  interior.  Simt,  spre  exemplu,  o  ură  adâncă  pentru  cineva. 
Această  ură  se  va  puteâ  arătă  în  afară  prin  vorbe  sau  lovituri, 
îşi  are  totuşi  sediul  şi  punctul  de  plecare  în  interiorul  meu,  nu 
în  corp,  ci  în  altceva.  Observarea  interioară  e  aşa  de  reală,  încât 
un  .  filozof  al  anticităţii,  Democrit,  pusese  să  i  se  scoată  ochii 

spre  a  se  cunoaşte  mai  bine  pe  sine  însuşi.  Cuvântul  conştiinţă 
redă  această  idee,  căci  literal  înseamnă  ştiinţa  de  sine,  cuno¬ 
ştinţa  de  sine. 

Cu  aceste  două  categorii  de  fenomene  constatate,  putem 
procedă  în  două  chipuri :  ori  să  le  derivăm  unele  dintr’altele  şi 
chiar  să  le  idendificăm,  cum  face  materialismul,  ori  să  recunoaştem 
şi  să  menţinem  deosebirea  lor,  crezând  în  existenţa  unui  suflet, 
cauza  fenomenelor  de  a  doua  categorie,  alături  de  corp,  ca  origină 
a  celor  dintâi. 

Iată  într’adevăr  ce  ne  spune  materialismul:  în  univers  nu 
există  decât  forţă  şi  materie,  într’o  perpetuă  mişcare.  Fenomenele 
psihologice  sunt,  deci,  de  aceiaş  natură  ca  celelalte:  forţe  şi  ma¬ 
terie  în  mişcare.  Creerul  secretă  gândirea  după  cum  stomacul 
secretă  sucul  gastric.  Intr’acestea  nu  e  nimic  nou.  Spre  a  produce 
fenomenele  —  zise  spirituale  —  cum  e  fenomenul  gândirii,  sen¬ 
timentul  voinţii,  sunt  de  ajuns  numai  condensaţiile  diferite  ale 
moleculelor  creerului.  Se  va  ajunge  treptat,  treptat,  să  se  loca¬ 
lizeze  în  creer  toate  manifestaţiile  conştiinţii.  Sub  scalpelul  fizio- 
logistului  se  va  sfârşi  prin  a  se  găsi  orice  activitate  a  omului. 
Sufletul  seamănă  cu  spuma  formată  în  vârful  unui  val.  Dacă  valul 
dispare,  spuma  dispare  şî  ea.  E  tocmai  ca  acordul,  mai  mult  sau 
mai  puţin  armonios,  care  provine  dela  un  instrument  de  muzică: 
stricaţi  instrumentul  şi  acordul  încetează  imediat.  Cu  alte  cuvinte, 
sufletul  nu  e  decât  o  rezultantă  a  funcţiunilor  corpului.  El  nu  e 
nimic  în  sine  însuş  şi  dispare  îndată  ce  încetează  aceste  funcţiuni. 

Se  înţelege,  că  n’am  pretenţia  de  a  răsturnă  teoriile  mate¬ 
rialiste.  Vreau  numai  să  fac  apel  la  bunul  simţ,  care  foarte  adesea 
este  adevăratul  simţ. 

Nimeni  nu  neagă,  se  înţelege,  unirea  intimă,  strânsă,  dintre 
suflet  şi  corp,  nici  pe  cea  care  există  între  cele  două  şiruri  de 
fenomene  constatate  adineaori.  E  foarte  adevărat  că  boala  cor¬ 
pului  aduce  cu  sine  în  general  un  fel  de  slăbire  morală.  Nu  poţi 
atinge  corpul,  fără  ca  să  atingi  şi  sufletul.  Toţi  ştim  din  experienţă 
că  o  sănătate  bună  predispune  la  un  temperament  vesel  şi  vice¬ 
versa.  Ştim  deasemenea  că  vârsta,  sexul,  clima  exercită  o  adâncă 
influenţă  asupra  fenomenelor  psihologice;  că  un  narcotic  oarecare, 
alcoolul  spre  exemplu,  luat  în  prea  mare  cantitate  paralizează 
creerul  şi  poate  suprimă  activitatea  spirituală.  Dacă  se  produce 
o  leziune  în  aceasta,  inteligenţa  poate  să  se  întunece  şi  să  facă 
loc  nebuniei. 

Toate  acestea  se  constată  prin  experienţe  zilnice,  dar  con¬ 
trarul  nu  se  arată  mai  puţin  evident:  moralul  influinţează  cel  puţin 
tot  atât  de  mult  asupra  fizicului  ca  şi  fizicul  asupra  moralului. 
Corpul  e  sub  dependenţa  unei  forţe  morale,  a  cărei  influenţă  o 

sufere  vrând  nevrând.  Cutare  emoţiune,  cutare  chin,  cutare  bu¬ 
curie  de  natură  spirituală  poate  avea  un  efect  asupra  corpului  şi, 
toţi  doctorii,  chiar  cei  materialişti,  ştiu  foarte  bine  să  facă  apel 
la  moralul  bolnavului  lor  spre  a  produce  în  organismul  lui  o  re- 
acţiune  salutară. 

De  altă  parte,  de  câteori  nu  se  întâmplă  că  corpul  pare 
paralizat,  aproape  mort,  pe  când  sufletul  îşi  păstrează  deplina 
cunoştinţă!  De  câteori  muribunzii  nu  şi-au  găsit  deplina  cuno- 
ştiinţă  a  fiinţei  lor,  când  corpul  lor  nu  mai  eră  decât  ruină!  îşi 
pot  exprimă  atunci  voinţa  lor  supremă  cu  o  luciditate  perfectă. 
Se  cunosc,  de  asemenea,  cazuri  de  catalepsie,  care  ne  oferă 
exemple  curioase  de  manifestări  psihice  într’un  corp  adormit.  Se 
spune  că  un  domn  de  o  vârstă  oarecare,  celibatar,  căzuse  într’o 
stare  de  catalepsie  complectă.  Moştenitorii  săi,  adunaţi  în  jurul 
patului  îl  credeau  mort  şi  vorbiau  chiar  de  bogăţia,  în  posesiunea 
căreia  aveau  să  intre  în  curând.  Bolnavul  auziâ  totul,  deşi  eră 
incapabil  de  a  face  vre-o  mişcare.  Păstrându-şi  toată  luciditatea 
spiritului,  luă  hotărîrea  fermă  de  a  se  căsători,  dacă  s’ar  însănă- 
toşâ.  După  câtva  timp  se  căsători  într’adevăr  şi  moştenirea  do¬ 
rită  trecu  la  copii,  pe  care-i  avii  din  această  căsătorie  târzie. 

Ştiu  că  mi-ar  putea  cineva  explică  acest  fenomen  prin  loca¬ 
lizările  cerebrale,  zicând  că  anumite  părţi  ale  creerului  erau  pa¬ 
ralizate,  pe  când  altele  nu  erau.  Se  poate:  şi  totuşi  mi-e  greu 
să  pricep  cum  un  corp,  care  nu  mai  funcţionează,  mai  poate 
avea  încă  o  astfel  de  vitalitate  spirituală,  dacă  nu  e  pătruns  de 
un  principiu  superior,  care  se  chiamă  suflet. 

Tot  aşa  e  şi  cu  fenomenele  referitoare  Ia  extinderea  simţu¬ 
rilor  peste  marginile  corpului,  precum  telepatia,  îndoirea  eului; 
cred  că  materialismul  nu  va  reuşi  niciodată  să  le  explice  fără 
ipoteza  unei  forţe  psihice,  independente  de  corp. 

Această  îndoire  (dedublare' a  eului),  de  care  ni  se  vorbeşte, 
poate,  ce  e  drept,  să  fie  uitată  ca  negaţiune  a  eului  unic,  dar 
ar  putea  servi  tot  aşa  de  bine  spre  a  dovedi  că  alăturea  de 
corp  există  un  alt  element,  de  ordine  superioară. 

Observarea  acestor  fapte,  care  uşor  se  pot  înmulţi,  mă  duce 
deci  la  concluzia  că  în  fiecare  din  noi  există  un  principiu  activ, 
care  nu  poate  fi  produsul  pur  şi  simplu  al  vibraţiunilor  materiei, 
deşi  e  strâns  unit  cu  aceasta.  Filozofia  şi  bunul  simţ  popular 
numesc  acest  principiu:  suflet.  Sufletul,  dar,  este  totalitatea  tu¬ 
turor  facultăţilor,  pe  care  nu  le  cunoaştem  decât  printr’o  obser¬ 
vare  interioară.  E  o  putere  ascunsă,  un  principiu  activ  şi  prea 
real,  care  ne  ajută  să  înţelegem  o  mulţime  de  fenomene  inte¬ 
rioare  constatate  în  toate  zilele. 

Sufletul  acesta  e  cel  care  vede,  aude,  iubeşte,  sufere  etc. 
Ochiul  meu  luat  izolat  n’are  facultatea  de  a  vedeâ,  nici  urechea 
pe  aceia  de  a  auzi.  Ochiul,  urechea,  sunt  ferestre,  cari  lasă  să 
ajungă  până  la  creerul  meu  anumite  mişcări,  pe  cari  le  numesc: 
râs,  auz.  La  rândul  său,  creerul  n’ar  percepe  nimic,  dacă  n’ar  fi 
instrumentul  unui  principiu  activ,  care  formează  eul  psihic:  căci 
creerul  e  compus  din  molecule  analoage  cu  acelea  ale  ochiului 
şi  urechei.  Materia  în  sine  e  inertă.  Ea  n’are  nici  o  spontaneitate. 
Cum  ar  putea  ea  să  aibă  spontaneitatea  cugetării,  a  sentimen¬ 
tului,  a  conştiinţei?  Cum  ar  funcţiona,  spre  exemplu  telegraful,  dacă 
ar  fi  singur,  lăsat  în  propriile  lui  forţe?  Aparatul  telegrafic  cere, 
în  chip  absolut,  un  agent,  care  să  judece  şi  care  să  dea  depeşa 
şi  un  altul  identic  care  s’o  primească.  Intre  cei  doi  agenţi  activi, 
n’avem,  ce-i  drept,  decât  o  serie  de  mişcări  vibrătorii,  combina- 
ţiuni  chimice  care  se  efectuează  dela  sine,  orbeşte,  în  chip  fatal. 
Încă  odată,  însă,  trebue  ca  aceste  mişcări  să  aibă  un  punct  de 
plecare  şi  unul  de  sosire.  Fiecăruia  din  aceste  puncte  îi  trebue 
un  agent  înzestrat  cu  inteligenţă.  Acoperiţi  o  ţară  cu  aparate  te¬ 
legrafice  :  dacă  nu  e  nimeni  care  să  le  utilizeze,  nu  vor  servi  la 
nimic.  Şi  totuş  elementele  care  le  compun  nu  diferă  în  esenţa 
lor  de  moleculele  cerebrale.  Sunt  foarte  adevărate  cuvintele  unui 
filozof  din  Geneva:  Dacă  materia  ar  există  singură,  materialis¬ 
mul  n’ar  există»  1 

Vorbeam  adineaori  de  un  instrument  de  muzică:  e  evident 
că,  odată  sfărâmat,  nu  mai  dă  nicţ_  un  sunet.  Totuş  nu  ştiu  dacă 
acest  instrument  ar  cântă  singur.  în  mod  necesar  trebue  un  ar¬ 
tist,  mai  mult  sau  mai  puţin  distins,  ca  să  cânte  cu  el;  alminteri 
rămâne  mut.  Creerul  singur  nu  va  produce  nimic  mai  mult:  nu 
produce  nimic,  nu  cugetă,  nu  simte,  nu  vrea,  decât  dacă  e  uti¬ 
lizat  de  o  fiinţă  inteligentă,  sensibilă,  înzestrată  cu  voinţă,  adică 
de  un  suflet. 

Dealtminteri,  dacă  toată  activitatea  mea  fizică  e  rezultatul  miş¬ 
cării  moleculelor  cerebrale,  aş  vrea  să  mi  se  explice  cum  se  face 
că  formez  o  fiinţă  unică,  identică  cu  ea  însăşi...,  pe  măsură  ce  anii 
se  scurg...  Căci  la  urma  urmei  corpul  se  reînoeşte  la  fiecare  7 
ani.  La  fiecare  şeapte  ani  avem  o  piele  nouă,  ba  poate  chiar  în- 
tr’un  timp  mai  scurt.  Corpul  nostru  e  într’o  continuă  prefacere, 
moleculele  se  unesc  şi  se  deslipesc  unele  de  altele  neîncetat  şi 
natural  că  cele  ale  creerului  sufăr  aceleaşi  transformări.  Cum  se 
face  că  eu  rămân  necontenit  acelaş,  că  sunt  un  tip  pe  care-1  cu¬ 
nosc  acei  ce  mă  ştiu,  înzestrat  cu  anumite  calităţi  şi  cu  anumite 
lipsuri,  având  chiar  curiozităţile  mele  pe  care  vai!  timpul  nu  le 

face  să  dispară,  ba,  din  contră,  Ie  accentuează  din  ce  în  ce  mai 
mult?  Dacă  eul  meu  nu  e  decât  o  mişcare  a  moleculelor  cree- 
rului,  aşi  vrea  să  mi-se  arăte  moleculele  care-1  compun.  Sunt 
multe,  veţi  zice,  de  ce  să  excluzi  pe  unele?  Astfel,  dar.  eul  meu 
e  format  dintr’o  mulţime  infinită  de  părţi  mici,  e  dar  multiplu? 
Dar  eu  observ  tocmai  contrarul.  Mă  ştiu  o  fiinţă  unică,  am  con¬ 
ştiinţa  unităţii  mele  şi  această  unitate  nu  se  poate  înţelege  de 
cât  dacă  există,  de  asemenea,  un  principiu  unic  răspândit  în  toată 
fiinţa  mea  şi  pe  care-1  numesc  suflet. 

Această  permanenţă  a  eului  în  mijlocul  transformării  mole¬ 
culelor,  făcuse  deja  pe  Claude  Bernard  să  creadă  într’o  forţă 
conducătoare,  care  stăpâneşte  orice  fiinţă  vie.  O  asemenea  pre¬ 
supunere  ne  apropie  mult  de  ipoteza  sufletului. 

Nu,  nu,  orice  s’ar  face  şi  orice  s’ar  zice,  trebue  să  recu¬ 
noaştem  că  trecerea  dela  material  Ia  nematerial,  dela  finit  la  in¬ 
finit,  dela  fenomenele  fiziologice  la  fenomenele  psihologice,  tre¬ 
cerea  dela  mişcarea  vibrătorie  Ia  cunoştiinţa  acestei  mişcări, 
adică,  în  definitiv,  dela  corp  la  suflet,  constitue  un  abis  pe  care 
nimic  până  acum  nu  l-a  putut  astupa,  vorbind  chiar  după  spusa 
cugetătorilor  imparţiali  ca  Taine,  Tyndall  şi  Dubois-Reymond. 
Iată,  dealminteri,  chipul  în  care  se  exprimă  aceşti  savanţi:  «O 
mişcare,  scrie  cel  dintâi,  oricum  ar  fi  ea,  rotativă,  ondulativă  ori 
altcum,  nu  seamănă  întru  nimic  cu  sensaţia  de  amar,  galben,  rece 
sau  de  durere.  Nu  putem  schimbă  pe  nici  una  din  cele  două 
concepţiuni,  în  cealaită.  Analiza,  în  loc  să  micşoreze  intervalul 
care  le  separă,  pare  a-1  lărgi  la  infinit». 

«Trecerea  dela  acţiunea  fizică  a  creerului  la  actele  core¬ 
spunzătoare  ale  conştiinţei  e  inexplicabilă,  zice  al  doilea.  Abisul, 
care  desparte  aceste  două  clase  de  fenomene  nu  va  putea  fi 
trecut  niciodată  de  inteligenţă». 

«Când,  la  începutul  vieţii  animale  pe  pământ,  zice  al  treilea, 
fiinţa  cea  mai  simplă  simţi  pentru  prima  dată  un  sentiment  de 
bunăstare  sau  de  neplăcere,  un  abis  nestrăbătut  se  deschise»... 

Noi  nu  cerem  atât  de  mult:  cuvântul  deosebire,  diferenţiere 
ne-ar  fi  fost  deajuns.  Să  luăm  cuvântul  abis,  fiindcă-1  întrebuin¬ 
ţează  savanţii.  Iar  cititorul  va  mărturisi  că  atunci  când  un  abis 
de  nepătruns  separă  două  lucruri,  acele  lucruri  trebuie  să  fie 
diferite.  Aceasta  e  un  adevăr  evident. 

Şi  acum  să  precizăm  mai  mult  şi  să  vedem  câteva  din  ma¬ 
nifestările  sau  activităţile  acestui  suflet,  pe  care  l-am  întrevăzut 
prin  observarea  internă.  Aceste  activităţi  sunt  nenumărate.  S’au 
clasat  sub  trei  rubrice:  raţiune,  sentiment,  voinţă.  Această  clasi¬ 
ficare  nu  e  desăvârşită.  E  însă  prea  cunoscută  şi  prea  comodă, 
pentru  a  nu  o  adoptă  şi  noi  aci. 

Zic  mai  întâiu  raţiunea.  Omul,  oricare  ar  fi  el,  are  o  raţiune, 
o  inteligenţă  care-i  permite  să  gândească  şi  să  cugete.  Evident 
că  această  inteligenţă  variază  mult  dela  un  individ  la  altul.  în 
vârful  scării  avem  de  sigur  pe  oamenii  de  geniu,  chemaţi  să 
descopere,  spre  a  le  cugetă  din  nou,  gândurile  Iui  Dumnezeu  şi 
care  prin  cercetările  lor  stăruitoare,  descopăr  legile  cantităţilor 
infinit  de  mari  şi  infinit  de  mici  din  univers.  Dovadă  astronomul 
francez  Le  Verrier  care  presupuse  prin  calcul  existenţa  unei  pla¬ 
nete,  la  o  depărtare  extraordinar  de  mare  de  pământ,  numai 
pentrucă  observase  că  o  altă  planetă  eră  supusă  la  variaţii  până 
’  atunci  inexplicabile.  Dupăce  el  determinase  poziţia  astrului  ipotetic, 

un  astronom  din  Berlin  îşi  îndreptă  luneta,  cu  o  lună  mai  târziu, 
în  direcţia  indicată  de  Le  Verrier  şi  descoperi  acel  astru. 

E  oare  posibil  ca  moleculele  de  fosfor,  azot  şi  carbon  puse 
în  mişcare  înapoia  cutiei  craniene  a  lui  Le  Verrier,  să  fi  putut 
produce  o  descoperire  aşa  de  minunată?  Ce  credinţă  în  minuni 
trebue  să  avem  spre  a  o  admite! 

Dacă  creerul  ar  produce  totul,  ar  trebui  să  fie  cu  atât  mai 
gros,  cu  cât  inteligenţa  e  mai  superioară.  Dar,  nu  se  întâmplă 
totdeauna  aşa.  Se  spune  că  elefantul  şi  balena  au  un  creer  mult 
mai  mare  ca  al  omului ;  cum  se  face  atunci  că  ele  nu  l-au  în¬ 
trecut  încă  în  cercetările  ştiinţifice?  Se  pare,  de  altă  parte,  că 
ceeace  formează  mai  ales  materia  este  fosforul  şi  s’a  constatat 
că  peştii  au  mult  fosfor  în  carnea  lor . . .  Păcat  pentru  materialism, 
că  acest  animal  cinstit  e  văr  primar  cu  stridia! 

Trec  la  sentiment  şi  constat  şi  aci  o  mulţime  de  activităţi 
aproape  nenumărate.  E  nesfârşită  scara,  care  pleacă  dela  sensa- 
ţiuni,  mai  mult  sau  mai  puţin  josnice,  spre  a  se  ridică  până  la 
»  sentimentele  cele  mai  nobile  şi  mai  generoase.  Iubirea  începe 

oarbă  şi  inconştientă,  şi  ajunge  apoi  la  manifestări,  care  mişcă 
şi  pe  cei  mai  nesimţitori  de  metamorfoze  măreţe;  sufere,  spre 
exemplu,  instinctul  părintesc  când,  desvoltându-se  din  fiinţă  în 
.  fiinţă,  ajunge  la  acea  iubire  desinteresată,  adâncă,  divină,  care  dă 

naştere  tuturor  devotamentelor  şi  sacrificiilor?  Şi  toate  acestea 
sunt  numai  produsul  combinaţiunilor  chimice  şi  al  vibraţiunilor 
moleculare?  Dar  dacă  totul  ar  fi  materie,  nu  înţeleg  cum  am 
putea  admira  până  la  lacrimi  o  acţiune  eroică:  un  om  oarecare 
spre  exemplu,  care,  uitându-se  cu  totul  pe  sine  însuş,  nu  se  mai 
gândeşte  decât  să  se  sacrifice  pentru  aproapele.  Casă  se  producă 
asemenea  fenomene,  trebuie  altceva,  decât  moleculele  materiei  în 
mişcare.  Trebue  un  principiu  activ,  trebue  un  suflet  simţitor. 

Chiar  în  domeniul  sentimentului,  până  la  ce  înălţimi  nu  se 
poate  ridică  omul  prin  iubirea  frumosului  în  artă?  Pictura,  sculp¬ 
tura,  muzica,  ce  izvoare  de  inspiraţie  capabile  de  a-1  transportă 

deasupra  pământului,  mult  mai  sus  chiar  decât  sine  însuşi  Poate 
exprimă  lucruri,  pe  care  cuvântul  nu  le  poate  redă,  şi  toate 
acestea  să  fie  produsul  vibraţiunilor  moleculare?  Toate  acestea 
n’au  altă  cauză  decât  combinaţiunile  chimice  ale  atomilor,  cari, 
luaţi  izolaţi,  sunt  cu  totul  inconştienţi  şi  inerţi? 

Dar  n’am  isprăvit.  Trebue  să  spunem  câteva  cuvinte  şi  de¬ 
spre  ceeace  caracterizează  pe  om  mai  mult  decât  raţiunea  şi 
sentimentul.  Vreau  să  vorbesc  despre  voinţă,  care  constitue  fondul 
fiinţei  omeneşti.  Dacă  luăm  scara  fiinţelor,  dela  origina  lor,  dela 
prima  celulă,  observăm  o  desvoltare  progresivă  a  acestei  facul¬ 
tăţi.  Oarbă  şi  inconştientă  la  început,  o  simplă  forţă  la  punctul 
de  plecare,  o  vedem  transformându-se  gradat,  apropiindu-se  din 
ce  în  ce  mai  mult  de  voinţa  conştientă,  printr’o  mulţime  de  trepte, 
aproape  nenumărate,  până  când  devine  voinţa  omenească,  adică 
o  forţă  înzestrată  cu  libertate  şi  conştiinţă,  o  putere  care  se  de¬ 
termină  dela  sine  într’un  sens  sau  altul,  putând  mai  ales  să  aleagă 
între  bine  şi  rău. 

Ştiu  că  s’a  contestat  prea  adesea  omului  libertatea.  I  s’a 
negat  chiar.  S’a  pretins  că  omul  nu  e  decât  o  maşină  supusă 
unor  forţe  oarbe,  dela  care  nu  se  poate  sustrage.  Dar  oricine 
cugetă,  vede  că  aceste  pretenţiuni  sunt  prea  exagerate,  că,  dacă 
libertatea  noastră  e  restrânsă  (adesea  din  greşala  noastră),  ea  nu 
e  mai  puţin  reală,  şi  se  poate  desvoltâ  în  chip  extraordinar  sau 
se  poate  micşoră  tot  atât  de  mult  şi  aproape  să  dispară,  după 
întrebuinţarea  pe  care  o  face  omul.  Altfel  n’am  putea  înţelege 
pentruce  dreptatea  omenească  şi  dreptatea  divină  consideră  ca 
vinovat  şi  responsabil  pe  un  om  care  face  rău,  n'am  putea  pri¬ 
cepe  de  ce  tribunalele  pedepsesc  pe  omul,  care  dă  o  lovitură 
de  cuţit  aproapelui  său,  şi  nu  pedepsesc  cuţitul  care  a  făcut  rana, 
fiindcă  omul  şi  cuţitul  nu  sunt  mai  liberi  unul  decât  altul. 

Cât  e  de  strigătoare  inconsecvenţa  acelui  profesor  materia¬ 
list  care,  după  ce  făcuse  o  lecţie  măreaţă  contra  libertăţii  ome¬ 
neşti,  se  supără  îndată  contra  unui  confrate  care-1  atacă  într’un 
articol  de  jurnal  şi-i  intentează  un  proces,  spre  a-I  învăţă  să-şi 
modereze  cuvintele. 

E  uşor  să  suprimi  responsabilitatea  omului.  Dar  lucrând  astfel, 
închizi  ochii  faţă  de  o  mulţime  de  fapte  pozitive  —  ceeace  nu  e 
ştiinţific  —  şi  te  arunci  pe  un  drum  din  cele  mai  periculoase, 
al  cărui  sfârşit  fatal,  materialiştii  cei  dintâi  l-ar  deplânge.  Cu  toate 
teoriile  moderne,  omul  se  simte  responsabil.  Aceasta  e  o  con¬ 
vingere  intimă,  profundă  care  nu  i-se  va  răpi  uşor  şi  această 
convingere  implică  în  chip  necesar  libertatea  sa. 

Dar,  în  adâncul  acestor  fenomene  ale  voinţei,  libertăţii  şi 
responsabilităţii,  găsesc  un  altul,  care  le  rezumă  pe  toate,  care  e 

sinteza  celorlalte,  şi  acesta  e  fenomenul  conştiinţei,  sau  mai  de 
grabă  conştiinţa  morală,  care  e  conştiinţa  de  sine  ca  fiinţă  mo¬ 
rală,  adică  dependentă  de  o  autoritate  superioară,  suverană  şi 
obligată  în  chip  lăuntric  a  o  recunoaşte  şi  ascultă. 

Orice  fiinţă  omenească,  chiar  cea  mai  ignorantă  şi  cea  mai 
degradată,  a  auzit  în  lăuntrul  său  această  voce  misterioasă,  ple¬ 
când  din  ultimile  adâncimi  ale  fiinţei  sale,  independentă  de  el, 
suverană,  absolută,  care  se  numeşte  conştiinţa  morală.  Ea  este 
aceea  care,  în  faţa  unei  acţiuni  bune,  imprimă  fiinţei  umane  o 
impulsiune  uneori  irezistibilă.  Ea  este  aceea  care  blamează  sau 
aprobă,  conform  purtării  sale  şi  care  poate  însoţi  această  blamare 
cu  suferinţe  morale  intense  sau  această  aprobare  cu  o  bucurie 
nespusă.  Ea  este  aceea  care-1  face  să  întrevadă  durerile  infer¬ 
nului  sau  fericirile  ceriului.  Omul  îi  poate  impune  tăcere  în 
anumite  momente.  Ea  însă  îşi  reia  în  alte  cazuri  suveranitatea 
sa  absolută,  turburându-1  cu  atât  mai  mult,  cu  cât  va  fi  fost  mai 
mult  redusă  la  tăcere.  Conştiinţa  morală  poate  avea  tot  felul  de 
trepte  de  desvoltare,  ea  poate  fi  călăuzită  rău,  greşit  chiar,  tot¬ 
deauna  însă  ea  rămâne,  în  fond,  sentimentul  unei  obligaţiuni 
superioare,  căreia  trebue  să  se  supună  sau  să  piară. 

S’a  vorbit,  e  drept,  spre  a  i  se  explică  origina,  de  ereditate, 
de  înclinare,  de  mediul  încunjurător.  Evident,  toţi  aceşti  factori 
pot  influenţă  asupra  conştiinţei  morale,  care  poate  variâ,  e  drept, 
după  împrejurări.  E  vorba  de  însuş  faptul  conştiinţei,  adecă  de 
sentimentul  obligaţiunii,  care  se  află  în  orice  om,  chiar  la  săl¬ 
batici.  Stanley  fu  întrebat  într’o  zi  dacă  piticii  din  pădurile  ne¬ 
umblate  din  centrul  Africei  cunoşteau  încă  acest  sentiment. 
«Desigur,  răspunse  ilustrul  călător:  Fiecare  se  emancipă  pe  el 
însuş,  de  sub  această  lege  a  datoriei,  dar  n’ar  emancipă  niciodată 
pe  aproapele  său,  pe  care-1  priveşte  pe  deplin  obligat  faţă  de  el». 

Oricare  ar  fi  explicarea,  care  se  dă  originii  faptului  conştiinţei, 
singură  materia  pusă  în  mişcare,  supusă  cercetărilor  celor  mai 
minuţioase  ale  microscopului  şi  scalpelului,  nu  ne  va  face  să  în¬ 
ţelegem  niciodată  aceste  patru  lucruri,  intim  legate  şi  existenţe 
în  orice  om:  voinţa,  responsabilitatea,  libertatea  şi  conştiinţa 
morală. 

Dacă  am  insistat  aşa  de  mult  asupra  facultăţii  a  treia  a  su¬ 
fletului,  voinţa,  am  făcut-o  fiindcă  ea  e  mult  mai  importantă,  ea 
pune  pe  om  pe  un  plan  cu  mult  superior  animalului. 

Recunosc  că,  cea  mai  mare  parte  din  argumentele,  de  care 
rn’am  servit  spre  a  dovedi  existenţa  sufletului,  pot  fi  aplicate  şi 
la  animal,  şi,  dacă  sunt  recunoscute  ca  drepte,  trebue  să  con¬ 
cludem  că  şi  animalele  au  un  suflet.  Şi  de  ce  nu?  Dar  despre 
aceasta  vom  vorbi  cu  altă  ocazie.  Deocamdată  vom  spune  numai 

că,  dacă  animalul  are  un  suflet,  acest  suflet  este  absolut 
inferior,  rudimentar,  mai  ales  în  ceeace  priveşte  voinţa,  şi  nul, 
relativ  la  conştiinţa  morală.  Animalul  nu  e  liber.  El  n’are  altă 
conştiinţă  decât  instinctul  şi  nu  poate  să  deosebească  binele  de 
rău.  N’are  dar  responsabilitate.  Sufletul  nu  devine  responsabil 
decât  atunci  când,  unit  cu  spiritul,  care  e  un  dar  nou  al  Crea¬ 
torului  —  iese  din  starea  embrionară,  spre  a  luă  conştiinţă  de  sine 
însuş  devenind  uman,  adecă  spiritual. 

Dar,  ca  să  revenim  la  om,  din  cele  ce  preced,  mi  se  pare 
că  la  definiţiunea  sufletului,  dată  adineaori:  <  Totalitatea  facultă¬ 
ţilor  de  care  suntem  informaţi  prin  observarea  interioară»  trebue 
să  adaugăm  şi  pe  aceasta,  care  o  complectează,  precizând-o :  Su¬ 
fletul  e  o  voinţă  înzestrată  cu  inteligenţă,  sentiment  şi  conştiinţă, 
sau  o  voinţă  conştientă  care  cugetă  şi  simte.  Această  definiţie 
nu  e  suficientă  spre  a  ne  face  să  înţelegem  perfect  de  bine  ce 
e  sufletul.  Acesta  va  rămânea  un  mister  pentru  mult  timp,  pentru 
totdeauna  poate.  E  mai  uşor  să-ţi  simţi  sufletul  decât  să-l  de¬ 
monstrezi,  dar,  cel  puţin,  definindu-1  astfel  suntem  mai  aproape 
de  adevăr,  decât  dacă  l-am  negă  sub  pretext  că  ne  scapă,  căci 
această  definiţie  ţine  seamă  de  fenomene  psihologice  separate  de 
celelalte,  printr’un  abis  nepătruns,  cum  spune  Tyndall  şi  Dubois- 
Reymond. 

Aş  mai  putea  cită  mărturiile  oamenilor  competenţi,  prea 
competenţi,  care  afirmă  fără  şovăire  existenţa  sufletului  în  acelaş 
sens,  ca  cel  de  care  vorbii  şi  în  special  mărturia  celui  mai  com¬ 
petent  dintre  toţi  —  Isus  Hristos  —  a  cărui  autoritate  în  aceste 
materii  nimeni  n’o  va  negă,  oricare  ar  fi  de  altfel  ideia  metafizică, 
pe  care  ar  aveâ-o  cineva  asupra  acestui  subiect.  Vreau  mai  bine 
să  rămân  aici  şi  să  termin  prin  două  observaţii  practice. 

Prima  e  că  există  un  număr  destul  de  mare  de  oameni,  sa¬ 
vanţi  mai  ales,  materialişti  în  teorie,  cari  trăesc  în  contrazicere 
directă  cu  teoria  lor.  Ei  sunt  foarte  cinstiţi,  morali,  devotaţi  şi 
în  unele  cazuri  n’ar  şovăi  să-şi  sacrifice  interesele  lor  personale 
cele  mai  scumpe,  să  se  sacrifice  pe  ei  înşişi  chiar  pentru  binele 
semenilor  lor. 

Zic  că  răstoarnă  în  practică  ceeace  afirmă  în  teorie,  căci 
niciodată  moleculele  corpului  lor,  dacă  ar  fi  singure,  n’ar  putea 
produce  o  asemenea  vieaţă. 

A  doua  observaţie  se  raportă,  din  contră,  Ia  o  mulţime  de 
oameni  foarte  puţin  cinstiţi,  cari  sunt  materialişti  (poate  fără  să 
fi  cugetat  vreodată  la  materialismul  teoretic)  numai  spre  a-şi  putea 
satisface  pasiunile  sensuale,  fără  a  fi  împiedecaţi  de  nimic.  Sclavi 
ai  plăcerilor  lor,  îşi  neagă  sufletul  şi  calcă  în  picioare  vocea  con¬ 
ştiinţei  numai  cu  scopul  de  a  urmă  instinctele  lor  trupeşti.  Joc 

periculos,  prin  care  riscă  foarte  mult  să  nimicească  ceeace  con- 
stitue  adevărata  lor  valoare :  sufletul  înzestrat  cu  conştiinţă,  afară 
numai  de  cazul  când  ar  preferă  să  spună  cu  Biichner,  în  cartea 
sa  întitulată:  Forţă  şi  materie:  «Libertatea  omenească  e  un  non 
sens.  Numai  ignoranţa  poate  fi  aşa  de  îngâmfată  spre  a  vorbi 
de  liber  arbitru  şi  conştiinţă.  Iubirea,  ura,  omorul,  crima,  ipocrizia 
sunt  urmările  necesare  ale  unor  combinaţiuni  ale  creerului.  Totul 
e  permis  omului  spre  a-şi  satisface  inclinaţiunile  naturale.  A  activă 
reînoirea  materiei,  a  produce  în  chip  abundent  fosfor,  mâncând 
şi  bând  bine,  —  iată  scopul  existenţei »...! 

Şi  în  urmă?  Imposibil  de  răspuns  la  această  chestiune.  Să 
mărturisim  cel  puţin  că  o  asemenea  concepţiune  despre  vieaţă 
nu  e  de  loc  liniştitoare  pentru  societate.  Are  ea  cel  puţin  me¬ 
ritul  de  a  satisface  raţiunea? 

Las  pe  cetitor  să  spună . . . 

Dim.  1.  Cornilescu. 


DIN  COMORILE  TRECUTULUI  NOSTRU. 

—  O  singhelie  din  1798.  — 

Dăm  publicităţii,  în  cele  ce  urmează,  o  singhelie  preoţească 
din  veacul  XVIII,  dată  de  episcopul  de  pe  atunci  al  Aradului, 
Pavel  Avacumoviciu,  (1786 — 1815),  preotului  loan  Popoviciu  din 
«Alşo-Cămpani»  —  Câmpanii-de-jos  din  protopresbiteratul  actual 
al  Vaşcoului  (corn.  Bihor). 

Importanţa  ei,  —  pe  lângă  aceea  limbistică,  zace  în  faptul 
că  este  un  document,  pe  cât  de  uzitat  de  altfel  în  practica  bise¬ 
ricească,  pe  atâta  şi  de  rar  în  forma  aceasta  de  mărturie  pentru 
trecut. 

Importanţa  acestei  singhelii  creşte  mai  ales  prin  faptul  deo¬ 
sebit,  că  e  românească ,  deşi  a  emanat  dela  o  episcopie  cu  ierarhi 
sârbi  şi  aflătoare  în  legături  de  supunere  canonică  şi  administra¬ 
tivă  cu  biserica  sârbească,  foarte  puternică  pe  atunci. 

Forma  românească  a  singheliei  nu  ne-ar  părea  de  altfel  aşâ 
de  surprinzătoare,  deoarece,  cum  aflăm,  episcopul  Sinesie  Jiva- 
noviciu  al  Aradului  dăduse,  încă  de  mai  nainte,  la  17  Iunie  1762, 
pastorală  în  limba  română.1  Iar  cu  4  ani  mai  nainte  de  datul 
singheliei  noastre,  un  alt  episcop,  sârbesc  de  neam,  Gerasim 
Adamoviciu  al  Ardealului,  dă  la  1794  o  singhelie  românească 
pentru  preotul  Avertie  Tătulea  din  «Poarta  Branului».2 

1  S.  Secula:  Un  memoriu  ai  iui  Moise  Nicoaiă,  pag.  7. 

-  Dr.  Ii.  Puşcariu :  Documente  pentru  limba  şi  istorie  I,  pag.  166. 

Totuş  însă,  având  în  vedere  caracterul  mai  pronunţat  oficios 
al  atărui  act  de  învestitură  care  este  singhelia,  redactarea  în  ro¬ 
mâneşte  a  acesteia  ne  lasă  a  deduce  că,  pe  acelea  vremuri,  ie¬ 
rarhia  sârbească  a  fost  de  fapt  un  scut  nu  numai  pentru  credinţa, 
ci  —  fie  chiar  şi  pe  nevrute  —  şi  pentru  interesele  noastre  cul¬ 
turale  în  forma  mai  puţin  impetuoasă  a  vremii,  şi  că  numai  mai 
târziu  s’a  deslănţuit  antagonismul  naţional  între  noi  şi  sârbi. 

Lăsând  laoparte  reflexiunile  pentru  luminarea  mai  deaproape 
a  acestei  chestiuni,  aci  ne  revine  să  adaugem  numai  atâta,  că 
atari  singhelii,  deşi  nu  se  derivă  dintr’un  timp  aşa  îndepărtat, 
totuş  sunt  foarte  rare  şi  ar  fi  bine  dacă  preoţii  noştri  ar  ispiti 
după  atari  şi  alte  documente  bisericeşti  pe  Ia  descendenţii  ve¬ 
chilor  familii  preoţeşti  şi  să  mântuiască,  ce  pot  din  ele,  pentru 
istoria  noastră  bisericească. 

Datorinţa  aceasta  este  cu  atât  mai  mare,  cu  cât  atari  docu¬ 
mente  devin  cu  atât  mai  preţioase,  cu  cât  de  rare  vor  fi,  dacă 
adecă  vom  admite  tradiţia  lăsată  nouă  de  Nicolau  Tincu-Velea, 
(adevărat  că  cu  privire  la  timpuri  anterioare),  că  singheliile  preo¬ 
ţilor  româneşti,  pe  cari  i-au  aflat  primii  episcopi  ai  ierarhiei  sâr¬ 
beşti  în  funcţiune,  au  fost  condamnate  a  fi  puse  în  sicrie  lângă 
posesorii  lor  şi  a  putrezi  împreună  cu  aceştia  în  pământ. 1 

în  cele  următoare  se  vede  textul  singheliei  dela  1798,  tran¬ 
scris  cu  îngrijire: 

Pavela  cu  Mila  lui  D(u)mnezea  Pravoslavnic  Ep(isco)pu  | 
Aradului,  Jeno(po)liei,  Orăzii  Mari,  Halmagiului  şi  Părţilor  cari 
tragu  cătră  aceştea  | 

După  darulu  şi  îndurare  Pre  Sf(â)ntului  şi  de  viaţă  făcăto- 
riului  D(u)hu,  care  satt  datu  D(u)mnezeeştiloru  Sf(i)nţiiorO  lui 
ucenici  şi  Apostoli,  |  Iară  dânşii  cu  primire  unulQ  dela  altuia,  şi 
pănă  acumu  a  aceluiaşu  daru  şi  puteare,  şi  noi  următori  fiindu 
a  răndui  chiline  j  cinuri  şi  a  da  Stăpâni  bisericeşti  celoru  ce  sau 
învrednicită  a  slugi  Sf(â)ntului  Oltariu,  drepta  aceea  şi  pe  acesta 
kyru  loannă  Popoviciu  l-ama  chirotonita  Preotu  şi  amu  voitu  cu 
Aceasta  pă  dânsulu  alu  arăta  ca  să  să  cunoască  de  Toţi  j  a  fi 
desăvârşita  Preota  şi  iama  data  lui  Bl(a)goslovenie,  a  săvârşi 
sfintele  ce  să  cuvind  Preotului,  şi  iamu  rănduitu  lui  parohie  la 
beserica  Hramului  S.  îngeri  Michailu  şi  Gavriilu  în  sătulă  alşo 
Cămpani  iară  ela  să  să  ţie  de  |  [de:  duplicarea  prepoziţiunei  e 
greşală  de  condeiu]  predaniea  sfinţilorO  Apostoli  şi  a  Purtăto- 
riloru  de  D(u)mnezeu  părinţ  ( — )  care  la  ala  saptelc  a  lumii  dela 
Nikeia  soboru  au  aşezatu  |  şi  Noao  celor  ce  săntemu  î(n)  Pra¬ 
voslavnica  legea,  neau  data  în  Nainte  precumd  a  î(n)văţa  aşa  a 
şi  face,  să  fie  pildă  turmei  sale  j  a  toată  fapta  bună,  şi  pănă 


N.  Tincu-Velea:  Istorioara  bis.  pol.-naţionalâ,  pag.  XVI. 

căndu  î(n)tru  acestea  şi  î(n)tru  chiemar^  sa  va  rămâne  pană  atunci 
şi  cinstei  preoţeşti,  şi  poporului  ace —  |  stuia  să  fie  părtaş.  Deci 
tuturoru  şi  mai  alesă  poporenilor  lui  pă  numitul  preot  loannu 
Popoviciu  cu  iubire  îlă  preporuncimă  ca  î(n)tru  cinste  î(n)  dra¬ 
goste  şi  î(n)tru  omenie  sălu  aibă  şi  sălu  cunoască  a  fi  adevărat 
pravoslavnic  preotu.  | 

Datusau  î(n)  Rezidenţia  Noastră  Ep(isco)pească  î(n)  AradO 
î(n)  12  .  1798.  |  Pavelă  Avacumovic  m.  p. 

Pe  dosul  singheliei  e  scris:  Sigghelia  preotului  loannu  Po¬ 
poviciu  dela  Alşo  Cămpani. 

Cum  se  vede  din  textul  reprodus,  limba  este  bună  româ¬ 
nească  deşi  redactată  în  «rezidenţia»  sârbească.  Ba  ici-colo,  obici¬ 
nuitul  «fi»  scurt  e  lăsat  dela  finea  cuvintelor;  iar  mai  apoi  şi 
câte  un  provincialism  (pă  în  loc  de  pe)  etc.,  de  unde  este  a  se 
deduce,  cu  mai  multă  ori  mai  puţină  îndreptăţire,  că  celce  a 
compus  singhelia  nu  a  putut  fi  sârb,  ci  român.  Până  la  atâta  pri¬ 
cepere  a  limbii  româneşti  a  vremii  de  atunci  nu  s’ar  fi  ridicat 
un  sârb,  când  puterea  asupra  bisericei  noastre  eră  în  mâna  ie¬ 
rarhiei  sârbeşti. 

Credem,  aşadar,  că  nu  exagerăm  valoarea  acestei  singhelii, 
care  poate  foarte  bine  să  mărturisească  despre  existenţa  duhului 
românesc,  care  a  dat  naştere  curentului  de  desrobire,  manifestat 
în  scurtă  vreme  tocmai  în  dieceza  Aradului  prin  cereri  pentru 
episcop  român  în  fruntea  episcopiei  române  a  Aradului. 

Singhelia  aceasta  am  primit-o  dela  decedatul  preot  bătrân 
Atanasie  Popa,  tot  din  Câmpani,  care  a  moştenit-o  dela  bunicul 
său  după  tată  «preotul  loannu  Popoviciu  dela  Alşo  Cămpani», 
pe  al  căruia  nume  a  fost  redactată. 

Dr.  Gh.  Ciuhandti. 


PREDICĂ  LA  DUMINECA  FIULUI  RĂTĂCIT. 


Iubiţi  Creştini! 


Părinte!  greşit-am  la  cer  şi  îna¬ 
intea  Ta  şi  de  acum  nu  mai  sunt  vrednic 
a  mă  chemă  fiul  Tău! 

Luca,  cap.  15,  vers  18—19. 


Lacrămi  de  durere  trebue  să  ne  podidească,  întristare  adâncă  trebue 
să  ne  pătrundă  toate  cele  dinlăuntru!  nostru  la  aceste  cuvinte,  pe  cari 
le-a  rostit  fiul  cel  rătăcit,  din  evanghelia  de  azi,  cătră  părintele  său.  Inimă 
împetrită  ar  trebui  sa  avem,  lipsiţi  de  orice  simţiri  şi  gândiri  mai  înalte 
ar  trebui  să  fim  atunci,  când  nu  ne-am  înduioşa,  când  nu  ne-am  pătrunde 
de  aceste  cuvinte  pline  de  desnădejde,  pe  cari  le-a  rostit  buzele  unui  om, 
care  paharul  nefericirei  l-a  golit  până  la  cea  din  urmă  picătură  şi  care 

istovit  de  greutatea  faptelor  sale  nesocotite,  acum  în  cea  mai  mare  mi¬ 
zerie  şi  calicie  se  întoarce  iarăş  la  părintele  său  cel  iubitor  pe  care  mai 
înainte  cu  atâta  trufie,  cu  atâta  îngâmfare  l-a  părăsit.  Nu  poate  fi  o  nefe¬ 
ricire  mai  mare  pentru  orişice  suflet  simţitor  din  lumea  aceasta,  decât 
aceea,  de  a  te  vedea  decăzut  in  urma  faptelor  tale  şi  prin  aceasta  a  te 
vedea  alungat  din  mijlocul  celor  cu  cari  mai  nainte  erai  de  o  seamă. 

Omul  ajuns  în  astfel  de  stare  nu  mai  află  mângăere  în  durerea  sa 
la  nimeni  şi  i-se  smulge  din  suflet  şi  cea  mai  mică  licărire  de  lumină. 
Despre  un  om  ca  acesta,  trudit  peste  măsură  de  valurile  unei  vieţi  ne¬ 
cumpănite  şi  istovit  de  o  dorinţă  neţărmurită  după  un  trai  mai  bun,  ne 
vorbeşte  şi  sfânta  evanghelie  de  azi,  iubiţi  creştini,  într’una  din  cele  mai 
frumoase  pilde  ale  Mântuitorului  nostru  lisus  Hristos. 

Cuprinsul  ei  este  următorul:  Un  om  bogat  aveâ  doi  feciori,  dintre 
cari  cel  mai  mic  după  un  timp  oarecare,  cuprins  de  dorul  de  neatârnare 
de  părinţi  şi  de  pofta  nebună  de  a-şi  petrece  zilele  în  plăceri  şi  desfă¬ 
tări  lumeşti,  şi-a  cerut  dela  tatăl  său  partea  ce  i-se  cuveneâ  din  avere. 
Tatăl,  deşi  îndurerat  pentru  această  purtare  necuviincioasă  a  fiului  său, 
totuş  îi  împlineşte  cererea,  dându-i  o  parte  însemnată  din  bunurile  sale; 
iară  fiu!  văzându-se  stăpân  peste  o  avere  considerabilă,  fără  cea  mai  mică 
mustrare  de  conştiinţă  îşi  părăseşte  vatra  părintească,  îşi  lasă  părinţii,  ru¬ 
deniile  şi  cunoscuţii  şi  ia  drumul  pribegiei  spre  o  ţeară  depărtată,  de  unde 
nici  o  veste  despre  purtarea  sa  să  nu  pătrundă  la  ai  săi. 

Ajuns  în  noua  ţară,  fiul  omului  bogat  în  curând  s’a  dat  desfrâului, 
s’a  aruncat  cu  multă  uşurinţă  în  vârtejul  unei  vieţi  destrăbălate  şi  păcă¬ 
toase,  care  mai  târziu  îl  lipsi  de  toate  bunurile  aduse  dela  părinţi.  —  în 
sfârşit  ne  mai  având  cu  ce  trăi,  fu  silit  a  se  lipi  de  un  locuitor  din  aceea 
ţară,  care  mai  mult  de  milă  decât  de  trebuinţă,  l-a  trimis  să-i  pască  turma 
de  porci  afară  la  ţarină.  Câtă  durere,  câtă  mâhnire  i-a  cuprins  întreaga 
lui  fiinţă  văzându-se  acum  păstor  de  porci,  ei  copilul  unui  om  avut;  el 
care  înainte  cu  câtăva  vreme  nu  ştia  ce  este  năcazul  şi  lipsa,  nu  ştiâ  ce 
sunt  greutăţile  vieţei,  ce  este  foamea,  acum  în  urma  îngâmfării  ajunge 
într’o  stare  vrednică  de  plâns,  în  care  e  silit  a-şi  hrăni  pântecele  cu  ră¬ 
dăcinile  cu  cari  se  hrăneau  şi  porcii  stăpânului  său.  Numai  acum,  dupăce 
îşi  văzu  rodul  purtării  sale,  numai  acum,  dupăce  îşi  văzu  mizeria  şi  tică¬ 
loşia  în  toată  golătatea  ei,  îşi  aduse  aminte  de  casa  părintească  unde  aveâ 
toate  din  belşug,  îşi  aduse  aminte  de  părintele  său  părăsit  de  el,  nădejdea 
bătrâneţei  sale.  Această  aducere  aminte  de  casă  deşteptă  în  sufletul 
lui  o  durere  şi  mai  adâncă  pe  deoparte,  iar  pe  de  altă  parte  o  ruşine 
pentru  purtarea  sa  neomenească  faţă  de  bunul  său  părinte,  pe  care  l-a 
părăsit  cu  atâta  neomenie.  Drept  aceea  acum  în  culmea  nefericirei  sale, 
căindu-se  amar  pentru  cele  ce  făcuse  şi  vărsând  râu  de  lacrămi,  a  zis  în 
inima  sa:  «Sculamă-voiu  şi  mă  voiu  duce  la  tatăl  meu  şi-i  voiu  zice: 
tată!  greşit-am  la  cer  şi  înaintea  ta  şi  nu  mai  sunt  vrednic  a  mă  numî 
fiul  tău,  fă-mă  ca  pe  unii  din  argaţii  tăi»! 


31 


Această  hotărîre  a  şi  dus-o  la  îndeplinire  şi  într’o  zi  fiul  care  mai 
înainte  era  îngâmfat  şi  mândru,  acum  istovit  de  foame  şi  de  sete  şi  pă¬ 
truns  de  cea  mai  adevărată  părere  de  rău  pentru  purtarea  sa  de  mai  îna¬ 
inte,  se  arată  înaintea  tatălui  său,,  care  în  loc  să-l  întimpine  cu  răceală,  se 
bucură  foarte  mult  de  sosirea  lui,  şi  pe  cum  zice  sfânta  evanghelie  —  «îi 
iasă  în  cale,  îi  cade  pe  grumazi  şi-l  sărută». 

Inima  părintelui,  în  momentul  când  din  nou  şi-a  strâns  la  sin  pe  fiul 
pribeag,  pe  care  l-a  crezut  perdut  pentru  totdeuna,  saltă  de  bucurie  ne- 
făţărită.  Drept  aceea  porunceşte  slugilor  să  îmbrace  fiul  cu  hainele  cele 
mai  bune  şi  junghiind  viţelul  cel  mai  gras  să  facă  un  ospăţ,  la  care  să 
ia  parte  oaspeţi  câţi  se  poate  de  mulţi,  căci  «fiul  acesta  perdut  a  fost  şi 
s’a  găsit,  mort  a  fost  şi  a  înviat» ! 

Frumoasă  este,  iubiţi  creştini,  pilda  ce  ne-o  istoriseşte  evanghelia  de 
astăzi,  frumoasă  şi  bogată  în  învăţături  creştineşti  dintre  cari  cea  mai  de 
căpetenie  este  fără  îndoială  învăţătura  despre  neţărmurita  îndurare  a  iui 
Dumnezeu  faţă  de  noi  oamenii  şi  despre  pocăinţa  cea  adevărată,  cel  mai 
de  seamă  mijloc  pentru  mântuirea  noastră  de  păcate.  Părintele  cel  milo¬ 
stiv  din  evanghelie  este  icoana  părintelui  nostru  al  tuturora,  icoana  Tatălui 
ceresc,  celce  în  decursul  vremii  totdeuna  a  arătat  cea  mai  nemărginită 
iubire,  -nu  numai  cătră  ceice-i  împlineau  voinţa,  ci  chiar  şi  cătră  ceice  s’au 
abătut  dela  cărările  sale,  dacă  s’au  pocăit  pe  deplin  şi  s’au  îndreptat;  iar 
sub  fiul  risipitor  cine  nu  ştie  că  avem  să  ne  înţelegem  pe  noi  oamenii 
păcătoşi,  cari  suntem  răscumpăraţi  din  robia  păcatului  cu  scump  sângele 
fiului  lui  Dumnezeu.  —  Cu  această  prea  frumoasă  pildă  ne  învaţă  Mân¬ 
tuitorul  nostru  că  ori  de  câteori  vom  păcătui  înaintea  iui  Dumnezeu,  tot¬ 
deuna  să  ne  aducem  aminte  de  celce  cu  mână  tare  dintru  nefiinţă  la  fiinţă 
ne-a  adus,  totdeuna  să  vărsăm  lacrămi  de  pocăinţă  şi  părere  de  rău  pentru 
fărădelegile  noastre  şi  Dumnezeu  ne  va  primi  ia  sine  cu  aceeaş  căldură 
cu  care  a  fost  primit  de  părintele  său  fiul  cel  risipitor  din  sfânta  evan¬ 
ghelie  de  azi,  şi  ne  va  deslegâ  greşalele  noastre  pentrucă  el  este  îndelung 
răbdător  şi  preamilostiv.  —  Da,  Dumnezeu  este  preamilostiv,  pentrucă  ne 
iartă  pe  noi  ceice  păcătuim  des  înaintea  lui,  dacă  ne  pocăim  şi  ne  în¬ 
dreptăm,  precum  zice  şi  apostolul  Petru  că:  «Dumnezeu  rabdă  îndelung 
pentru  noi  nevoind  a  se  perde  ceva,  ci  ca  toţi  să  vină  la  pocăinţă».  — 
Pe  vremea  patriarhului  Noe,  când  omenimea  mai  mult  ca  oricând  se  abă¬ 
tuse  dela  calea  adevărului,  dela  poruncile  lui  Dumnezeu  şi  când  eră 
aproape  perdută  în  noianul  fărădelegilor,  făcătorul  a  toate  şi-a  arătat  în¬ 
durarea  sa,  şi  înainte  de  a  potopi  lumea  cu  apă  i-a  mai  dat,  precum  spune 
sfânta  Scriptură  120  ani,  pentrucă  ea  să  se  pocăiască.  —  Tot  sfânta  Scrip¬ 
tură  ne  istoriseşte  că,  deşi  locuitorii  cetăţilor  Sodoma,  Gomora  şi  Ninive 
erau  îngreuiaţi  cu  păcate  strigătoare  la  cer,  totuş  mai  întâi  Dumnezeu  n’a 
voit  moartea  păcătoşilor,  ci  le-a  trimis  pe  oamenii  săi  cei  drepţi,  ca  ace¬ 
ştia  prin  poveţele  lor  cele  înţelepte  şi  pe  cei  perduţi  să-i  aducă  iarăş  la 
pocăinţă  şi  prin  aceasta  la  îndreptare.  Cea  mai  puternică  dovadă  despre 

îndurarea  lui  Dumnezeu  o  avem  In  opera  mântuirei  neamului  omenesc 
prin  moartea  pe  cruce  a  lui  Christos.  Omenimea  îngreuiată  cu  păcate 
peste  puterile  sale  şi  aproape  de  a  îngenunchiâ  sub  povara  de  tot  grea 
a  fărădelegilor,  a  aflat  har  înaintea  Părintelui  luminilor  şi  nu  s'a  dat  per- 
zărei,  ci  Dumnezeu  a  trimis  în  lume  pe  unul  născut  fiul  său  ca  să  o 
mântuiască  şi  să  o  îndrepteze.  Rătăcit-am  pe  căile  strâmbe  ale  ispitelor 
veacuri  de-arândui  şi  mântuirea  nu  ne-a  venit  din  faptele  noastre,  ci  din 
indurarea  lui  Dumnezeu. 

Pentru  a  vedeâ,  iubiţi  creştini,  îndurarea  fără  margini  a  lui  Dumnezeu 
faţă  de  noi,  nu  e  de  lipsă  să  vă  dovedesc  cu  mai  multe  dovezi  din  sfânta 
Scriptură,  unde  ele  sunt  fără  de  număr,  ci  e  deajuns  să  aruncăm  privirea 
în  jurul  nostru.  Câţi  oameni  nu  sunt  şi  în  mijlocul  nostru,  cari  zilnic  calcă 
în  picioare  poruncile  sfinte  ale  Domnului,  cari  sunt  mândri  când  Ia  nu¬ 
mărul  mare  al  păcatelor  lor  rr.ai  pot  adauge  câte  unul,  şi  totuş  Dumnezeu 
îi  sufere  pe  pământ  şi  răsare  soarele  său  şi  peste  ei  ca  şi  peste  cei  drepţi. 
Da,  căci  Dumnezeu  în  nemărginita  sa  iubire  de  oameni  aşteaptă  mult 
timp,  că  doară  şi  aceste  oi  rătăcite  se  vor  întoarce  la  păstorul  lor  cel  bun 
şi  se  vor  îndreptă. 

Răbdarea  lui  Dumnezeu  este  mare  şi  îndurarea  iui  fără  asemănare 
şi  ei  în  inimile  păcătoşilor  lucră  neîntrerupt  pentru  schimbarea  gândurilor 
păcătoase.  Mereu  îi  sună  la  urechia  păcătosului  glasul  dumnezeesc:  «în- 
toarce-te  la  mine  şi  eu  te  voiu  primi»,  (Eremia  c.  3,  st.  1)  —  şi  cu  toate 
acestea  numărul  celor  ce  nu-1  ascultă  este  mare.  Mare  este  numărul  acelor 
oameni  cari  nu  se  căesc  pentru  greşalele  lor,  cari  socotesc  că  daca  sunt 
îngreunaţi  cu  păcate  grele  zadarnică  va  fi  pocăinţa  lor,  căci  ea  nu-şi  va 
aduce  roadele  sale  binefăcătoare.  E  o  credinţă  deşartă,  o  greşală  aceasta 
dintre  cele  mai  mari  contra  lui  Dumnezeu,  pentrucă  ştiut  este  din  cele 
de  până  aici,  că  Dumnezeu  —  fie  păcatele  noastre  cât  de  mari  —  totuş 
aşteaptă,  ne  sufere  mult  timp  pe  faţa  pământului  său,  numai  ca  să  ne  po- 
căim  şi  să  ne  întoarcem  iarăş  la  El.  —  Se  întăreşte  acest  adevăr  prin 
sfânta  Scriptură  unde  se  spune  că:  «Dumnezeu  nu  voieşte  moartea  păcă¬ 
tosului,  ci  să  se  întoarcă  şi  să  fie  viu»,  şi  prin  vieaţa  Mântuitorului  lisus, 
care  însuş  şi-a  vărsat  sângele  pe  cruce  pentru  cei  drepţi,  dar  mai  ales  pentru 
cei  păcătoşi.  Păcat  mare  şi  greu  au  săvârşit  ucigătorii  lui  Hristos,  şi  totuş  El 
in  ceasul  morţeî  sale,  n’a  avut  alte  cuvinte,  decât:  «Părinte  iartă-le  lor  că 
nu  ştiu  ce  fac». 

Din  cele  ce  a-ţi  auzit,  iubiţi  creştini,  vă  puteţi  încredinţâ,  că  orişicât 
de  păcătoşi  am  fi,  orişicât  de  îngreunat  ar  fi  sufletul  nostru  cu  fărădelegi, 
să  nu  ne  perdem  nădejdea  în  Dumnezeu  şi  în  îndurarea  lui,  ci  să  ne  po- 
căim,  să  ne  umilim,  ca  să  aflăm  har  şi  iertare  de  greşale  înaintea  lui.  — 
Totdeuna,  în  toate  zilele  vieţei  noastre,  şi  cu  deosebire  acum  în  sfântul 
şi  marele  post  al  învierei  Domnului,  pe  care  biserica  îl  prescrie  anume 
pentru  înfrânarea  poftelor,  aducându-ne  aminte  de  îndelunga  răbdare  alui 
Dumnezeu,  o  adâncă  părere  de  râu,  o  adevărată  căinţă  să  ne  pătrundă 

sufletul  pentru  păcatele  ce  le  facem;  buzele  noastre  ca  şi  a  fiului  rătăcit 
din  evanghelia  de  astăzi  necontenit  să  rostească  cuvintele;  «Doamne,  gre- 
şît-am  la  cer  şi  înaintea  Ta  şi  nu  mai  sunt  vrednic  a  mă  numi  fiul  Tău», 
dar  caută  din  sfânt  lăcaşul  Tău  spre  mine  păcătosul  şi  nu  mă  părăsi,  căci 
pier  de  mulţimea  păcatelor.  Fă-mă  pe  mine  ca  pe  unii  din  cei  mai  mici 
ai  Tăi,  ca  sâ  pre  măresc  pururea  numele  Tău,  a)  Tatălui,  al  Fiului  şi  al 
sfântului  Duh,  Amin.  Aurel  Popovici. 


CONGRESUL  PROFESORILOR  DE  ŞTIINŢE 
RELIGIOASE. 

La  începutul  lunci  Octomvrie  anul  trecut  s’a  ţinut  la  Bucureşti  con¬ 
gresul  profesorilor  de  religiune,  primul  congres  de  acest  fel  în  ţara  ro¬ 
mânească.  Actele  lui  se  publică  acum  în  «-Biserica  ortodoxă».  E  un  interes 
bisericesc  să  se  cunoască  în  cercuri  cât  mai  largi  desbaterile  şi  soluţiile 
la  cari  a  ajuns  acest  important  congres. 

Gândul  de  a  ţinea  un  astfel  de  congres  în  Ploeşti  a  fost  încă  a  ră- 
pausatului  ministru  de  culte  C.  Haret,  dar  s'a  putut  ţinea  abiâ  mai  târziu, 
la  Bucureşti,  pe  când  la  departamentul  cultelor  eră  d-nul  Arion.  Preşe¬ 
dinte  al  congresului  a  fost  designat  din  partea  amânduror  miniştri  Păr. 
Const.  Nazarie,  profesor  la  facultatea  teologică,  fiind  însărcinat  şi  cu  pre¬ 
gătirea  unui  program,  după  care  să  se  ţină  congresul.  Părintele  Nazarie 
a  stabilit  pentru  discuţie  următoarele  chestiuni; 

a)  Rolul  şi  scopul  învăţământului  religios  în  şcoale  în  genere  şi  in 
cele  secundare  în  special. 

b )  Mijloacele  pentru  atingerea  acestui  scop:  1.  programele  de  studiu, 
2.  Metoda  de  predare  a  studiului  religios  şi  3.  Raportul  dintre  studiul 
religiunii  şi  celelalte  discip.ine. 

Totodată  a  propus  referenţi  pentru  punctul  a)  pe  păr.  Popescu- 
Breasta,  profesor  în  Craiova;  pentru  chestiunea  de  sub  b )  Nr.  1  pe  păr. 
Iconom  I.  Mălăescu,  prof.  în  Târgul-Jiu;  pentru  Nr.  2  pe  păr.  V.  Pocitan, 
prof.  în  Bucureşti  şi  pentru  Nr.  3  păr.  1.  Chirica  prof.  în  Ploeşti. 

In  ziua  de  2  Oct.  după  Te-Deum ,  of  ciat  în  capela  internatului  teo¬ 
logic,  congresiştii,  în  frunte  cu  Prea.  Sf.  Arhiereu  Bartolomeu  Stănescu, 
inspectorul  seminariilor  teologice  din  România,  s’au  prezentat  I.  P.  S.  Mi¬ 
tropolit  Primat  şi  prin  rostul  păr.  Nazarie  au  cerut  binecuvântarea.  I.  P. 
S.  Sa  salută  cu  bucurie  congresul,  caracterizând  situaţia  de  azi  a  învăţă¬ 
mântului  religios,  care  nu  are  toată  îndrituita  extensiune  în  şcoalele  ro¬ 
mâneşti.  Nu  e  împărtăşit  pretutindenea  de  preoţi  şi  deci  la  predare  se 
preconizează  adeseori  din  partea  mirenilor  părute  contraziceri  între  ştiinţa 
profană  şi  religiune,  cari  apoi  stabilesc  un  desechdibru  sufletesc  la  tine¬ 
rimea  şcolară  neîncercată,  gata  de  a  primi  de  marfă  bună  tot  ce  se  spune 

până  şi  de  cel  mai  raţionalist  dascăl  dela  înălţimea  catedrei.  O  reacţiune 
puternică  se  impune.  Spune  apoi,  că  e  de  datoria  congresiştilor  a  se  ri¬ 
dică  împotriva  cărţilor  cu  conţinut  extraraţionalistic,  cari  strecoară  atâta 
necredinţă  şi  desnădejde  în  suflet,  iară  de  altă  parte  îndeamnă  pe  con- 
gresişti  să  dea  prilej  de  orientare  celor  necredincioşi  cu  limpezirea  tuturor 
părutelor  (şi  nerealelor)  contraziceri  dintre  cele  două  domenii.  I.  P.  S.  Sa, 
ca  unul,  care  multă  vreme  a  avut  un  rost  oficial  în  învăţământul  religios, 
stărue  asupra  câtorva  propuneri  pentru  reorganizarea  şi  extinderea  învă¬ 
ţământului  religios,  cari  reeditate  în  broşură,  se  împarte  congresiştilor,  pe 
lângă  urări  de  deplină  izbândă  a  congresului. 

La  orele  3.  p.  m.  s’a  deschis  congresul  într’una  din  şalele  Universi¬ 
tăţii.  Prezenţi  mai  erau  P.  C.  Arhim.  Iuliu  Scriban,  direct,  seminarului 
«Central»,  P.  C.  Icon.  Popescu  Moşoaia,  dir.  sem.  Nifon,  reprezentanţii  presei 
şi  altă  lume.  Constituirea  s’a  făcut  alegându-se  viceprezident  păr,  Simeon 
Popescu,  secretari  Ic.  P.  Partenie  prof.  la  Râmnicul- Vâlcea  şi  Nic.  lonescu, 
la  Slatina  (gimnaziu). 

Cuvântul  de  deschidere  al  păr,  prezident  Nazarie  arată  cum  veacul 
al  XIX  se  ilustrează  printr’o  duşmănoasă  atitudine  faţă  de  biserică  şi  re¬ 
ligie.  Totul  s’a  pus  în  mişcare  spre  a  desrădăcinâ  din  sufletul  omului 
sentimentul  religios,  şi  în  acest  scop  nu  s’a  cruţat  nimic:  nici  ura,  nici 
îndrăzneala,  nici  adevărul,  nici  neadevărul,  nici  fanatismul,  nici  prigonirea 
jignitoare  şi  deseori  brutală.  In  locui  filozofiei  menită  a  înălţa  mintea  şi 
a  mângâia  sufletul,  dând  vieţii  o  însemnătate  veşnică,  s’a  răspândit  o  fi¬ 
lozofie  care  predică  dispreţuirea  vieţii,  ori  folosirea  de  ea  fără  nici  un 
control.  Urmările  au  fost  dezastruoase.  Goana  după  materie  şi  specula 
bazată  pe  interes  devin  norme  de  activitate,  lupta  pentru  adevăr  şi  drep¬ 
tate  se  socoteşte  o  utopie;  omul  virtuos  e  judecat  nevrednic  de  trai, 
ideea  de  Dumnezeu,  virtutea,  ca  bază  a  ordinei  morale  şi  sociale,  se 
socot  ca  piedici  în  calea  vieţii.  De  aici  apoi  degenerarea  morală,  slăbirea 
sentimentului  de  datorie  şi  respect  către  autoritate,  sdruncinând  până  şi 
raportul  dintre  părinţi  şi  fii.  In  faţa  astorfel  de  împrejurări  primejdioase 
pentru  bunul  mers  al  omenirii,  spiritele  alese  au  început  să  cugete  se¬ 
rios,  şi  în  cele  din  urmă  au  ajuns  tot  la  încheierea,  că  un  mai  bun  dis¬ 
ciplinator,  mângăitor  şi^  întăritor  sufletesc  ca  sentimentul  religios  nu  există. 
In  urmare  în  operile  mai  recente  ale  fruntaşilor  cugetători  se  observă  nu 
numai  o  predispoziţie  către  o  filozofie  mai  idealistă,  ci  o  vădită  plecare 
cătră  Biserică  şi  sublima  ei  învăţătură  creştinească.  în  astfel  de  momente 
de  reculegere  morală,  de  reînviere  şi  înclinare  spre  vieaţa  ocârmuită  de 
religiune,  reprezentanţii  bisericei,  propovăduitorii  doctrinei  creştine  trebue 
să  caute  a  întări  inimile,  a  înălţă  mintea,  a  introduce  în  sufletele  credin¬ 
cioşilor  principiile  creştine.  Aici  rolul  profesorilor  de  religie  e  excepţional 
de  mare.  Cuvântul  încălzit  de  înţelepciunea  şi  dragostea  creştină  trebue 
să  aprindă  flăcări,  cari  să  treacă  peste  zidurile  şcoalei  şi  să  pătrundă  în 
toate  păturile  sociale,  lucrând  acolo  ca  binele,  adevărul,  moralitatea,  sfin- 

ţenia  să  devină  patrimoniul  tuturora.  Animat  de  convingerea  că  profesorii 
de  religie  vor  şti  să  dea  problemei  învăţământului  religios  aşa  deslegare, 
ca  el  să  fie  cea  mai  puternică  armă  de  moralizare  şi  educare  în  şcoale  — 
deschide  congresul. 

Voi  urmă  să  arăt  cuprinsul  rapoartelor  şi  desbaterilor  ce  au  avut  loc. 

P.  Moruşca. 


MIŞCAREA  LITERARĂ. 

1.  Cărţi: 

Elemente  din  Liturgică  pentru  şcolile  poporali  (?)  gr.-catolice  a  pu¬ 
blicat  par.  Ştefan  Roşianu.  Blaj  1912  pe  50  pagini.  Broşura  scrisă  în  graiu 
poporal  e  un  bun  manual  pentru  şcoalele  poporale  şi  în  aceiaşi  vreme 
prin  expunerile  clare  e  potrivită  lectură  religioasă  pentru  popor,  păstrând, 
din  parte-ne  bineînţeles,  cuvenita  rezervă  cu  privire  la  învăţătura  de  cre¬ 
dinţă.  Reproduc  câteva  rânduri  din  «Precuvântare:  «Credinţa  noastră  asupra 
adevărurilor  religioase  o  arătăm  în  afară  când  mărturisim  cu  graiul  şi  trăim 
aşa,  cum  ne  spune  aceea  credinţă.  Cea  mai  frumoasă  mărturie,  despre 
ceeace  credem,  o  facem  în  rugăciunile  noastre,  în  cântări  şi  în  toate  lu¬ 
crările  sfinte,  ce  le  îndeplinim,  ori  suntem  de  faţă  la  îndeplinirea  lor». 

«Formele  acestea,  în  cari  ne  turnăm  credinţa,  pricinuesc  în  suflete 
plăcere,  evlavie  şi  hotărtri  tari  pentru  o  viaţă  bună.  Dar  acestea  urmări 
sufleteşti  le  dobândim  numai  atunci  când  cunoaştem  însemnătatea  formelor 
liturgice.  Altcum  îndeplinirea  acelora  ne  lasă  reci  şi  ne  oboseşte».  Cuprinsul 
îmbrăţişează  toate  cunoştinţele  necesare  poporului  pentru  a  asistă  cu  în¬ 
ţelegere  la  slujbele  sf.  şi  la  îndeplinirea  sf.  taine. 

2.  Reviste,  ziare: 

„Egyhâzi  KOzlîJny",  revista  bisericească  catolică,  ce  apare  în  Bu¬ 
dapesta,  cu  numărul  duplu  apărut  în  1913  îşi  serbează  iubileul  de  25  de 
ani  de  existenţă.  Cu  acest  prilej  şi-au  dat  întâlnirea  în  coloanele  numă¬ 
rului  bogat  foştii  şi  actualii  colaboratori,  ale  căror  portrete  s’au  pus  alături 
de  articolul  scris  pentru  nrul  jubiiar.  întemeietorul  revistei  şi  actualul  ei 
conducător,  de  10  ani  încoace,  în  articole  sentimentale  şi  înduioşetoare 
scot  la  iveală  străduinţele  şi  meritele,  ce  le-a  avut  şi  ie  are  revista  la  alcă¬ 
tuirea  celor  mai  de  seamă  făptuiri,  societăţi  şi  instituţii  din  biserica  catolică 
maghiară  în  cei  din  urmă  25  de  ani.  Revista  apare  săptămânal  şi  de  obicei 
după  un  articol  de  fond  de  bună  orientare,  urmează  rubrica  statornică 
«Biserica  universală»  în  care  se  dau  ştiri  despre  evenimentele  fiecărei 
săptămâni  din  întreaga  creştinătate,  bineînţeles  având  ochii  îndreptaţi  în¬ 
deosebi  spre  Roma  şi  biserica  catolică.  —  Nu  lipsesc  apoi  articole  de 
pastorală,  liturgică,  istorie  şi  drept  bisericesc  şi  uneori  articole  sociale.  — 
în  genere  e  o  revistă  de  informaţii  bisericeşti-catolice.  p.  tn> 

CRONICĂ  BISERICEASCĂ-CULTURALĂ. 

Tuturor  colaboratorilor  şi  cetitorilor  « Revistei  Teologice »  le  urăm : 
An  nou  fericit! 

* 

O  statistică  dureroasă.  « Cultura  creştină *  dela  Blaj  publică  câteva 
date  statistice  despre  «defecţiunea»  ce  a  pricinuit-o  bisericei  unite  bulla 
papală  «Christifideles»  prin  înfiinţarea  episcopiei  maghiare  de  Hajdudorogh. 
Din  acele  date  reţinem  următoarele: 

«S’au  încorporat  la  dieceza  de  Hajdudorogh  din :  1.  dieceza  de 
Oradea-mare:  44  parohii,  111  filii  şi  169  cătune  cu  44,839  suflete;  2. 
dieceza  de  Gherla:  4  parohii  şi  1  filie  cu  9,657  suflete;  3.  arhidieceza  (de 
Blaj):  35  parohii,  206  filii  şi  3  cătune  cu  18,719  credincioşi. 

«Din  întreagă  provincia  mitropolitană  de  Alba-Iulia  şi  Făgăraş  s’au 
dismembrat  pentru  Hajdudorogh  83  parohii,  378  filii  şi  172  cătune  cu 
73,225  credincioşi,  dintre  cari  vorbesc  numai  româneşte  14,220 ,  româneşte 
şi  ungureşte  23,588,  iar  numai  ungureşte  35.417-». 

Aceste  cifre  vorbesc  mai  elocvent  decât  volume  întregi  despre  ur¬ 
mările  dezastroase  ce  le-a  produs  «Unirea»  cu  Roma  în  sânul  poporului 
românesc.  Alte  popoare  din  timpul  nostru,  dacă  jertfesc  zeci  de  mii,  ştiu 
că  aduc  acele  jertfe  pentru  izbânda  unui  mare  ideal  al  lor,  —  noi  însă 
am  lăsat  să  se  rupă  dela  sânul  neamului  românesc  zeci  de  mii  de  suflete 
prin  o  simplă  —  «bullă  papală»!!!  Se  poate  o  mai  mare  laşitate  decât 
aceasta?!  Unde  sunt  făuritorii  de  fraze  bombastice,  cari  stăteau  să  plângă 
de  duioşie  când  vorbeau  de  «mama  Roma»,  care  ne-ar  fi  născut  de  două 
ori  Români?  Unde  sunt  ceice  ridicau  în  slavă  «centrul  unităţii  catolice» 
şi  cari  spuneau  despre  «sfântul  părinte»  din  Roma  că  se  prăpădeşte  de 
«dragoste  părintească»  pentru  poporul  românesc?!  Unde  sunt  ticluitorii 
ditirambicelor  osanale  despre  «sfânta  unire»  şi  despre  «foloasele»  ei? 

Dacă  nu  fariseismul  iezuitic,  ci  dragostea  sinceră  faţă  de  poporul  ro¬ 
mânesc  a  vorbit  din  inimile  lor  —  acum  e  timpul  să-şi  tragă  consecvenţele. 
Acum  e  momentul  hotărîtor  să  arate  cu  toţii  ce  a  vorbit  din  inimile  lor: 
dragostea  faţă  de  neamul  românesc  sau  papismul  ucigător  de  suflete 
româneşti?  Să  vedem  dovada! 

însăşi  « Cultura  creştină »  constată  că,  pentru  acele  câteva  zeci  de  mii 
de  Români,  chiar  şi  « mântuirea  sufletească  e  primejduită  în  noua  episcopie ». 
Întrebăm  deci :  mai  poate  fi  numită  morală  legătura  cu  o  biserică  care 
primejdueşte  mântuirea  sufletească  a  fiilor  poporului  românesc?  Ce  fel 
de  sentimente  româneşti  poate  avea  acel  preot  unit,  care  la  slujba  dum- 
nezeească  pomeneşte  pe  papa  în  limba  românească,  adecă  în  acea  limbă 
pe  care  papa  o  scoate  în  mod  volnic  dela  sute  de  altare,  stând  astfel  în 
serviciul  imoral  şi  anticreştinesc  al  celor  ce  vreau  să  răpească  fiilor  unui 
popor  un  dar  dumnezeesc  atât  de  scump,  cum  trebue  să  fie  limba  pentru 
fiecare  popor? 

Conferinţele  pastorale  din  judeţul  Suceava,  mitropolia  Moldovei. 

E  un  rău  că  nu  avem  mai  strânse  legături  bisericeşti  cu  preoţimea  din 
celelalte  părţi  ale  bisericei  româneşti,  aşa  că  noi  cei  de  aici  nu  cunoaştem 
activitatea  preoţimei  din  Regat  şi  din  Bucovina,  iar  preoţimea  de  acolo 
nu  cunoaşte  activitatea  noastră.  S’ar  puteâ  găsi  o  modalitate  de  a  comu¬ 
nică  unii  cu  alţii  şi  de  a  ne  împărtăşi  împrumutat  ideile  bune  şi  experi¬ 
enţele  prin  cari  am  obţinut  rezultate  folositoare  în  lucrările  noastre.  Avem 
instituţii  la  fel,  cum  sunt  conferinţele  pastorale,  —  ce  ne-ar  opri  ca  despre 
rezultatele  lor  să  luăm  cunoştinţă  unii  dela  alţii  şi  astfel,  prin  un  schimb 
de  idei  şi  experienţe  pastorale,  să  ne  fructificăm  împrumutat  activitatea 
noastră  în  ogorul  aceluiaş  neam? 

Despre  activitatea  conferinţelor  pastorale  ale  fraţilor  noştri  din  Regat, 
noi  nu  ştim  aproape  nimic,  deşî  ele  există  de  mai  mulţi  ani.  Dăm  deci 
câteva  informaţii  culese  din  Nr.  137 — 138  a  «N.  R.» 

Cele  dintâi  conferinţe  preoţeşti  au  fost  introduse  în  eparhia  Huşilor  de 
fericitul  episcop  Silvestru,  acela  care  a  început  traducerea  maielui  op  dog¬ 
matic  a  episcopului  rus  Silvestru  de  Canev.  1.  P.  S.  Sa  mitropolitul  Pimen 
le-a  întrodus  în  eparhia  Dunării-de-jos  pe  când  eră  episcop  în  acea  eparhie, 
apoi,  dupăce  a  ajuns  mitropolit  al  Moldovei,  le-a  întrodus  la  1909  şi  aici. 

în  eparhia  Moldovei  aceste  conferinţe  se  ţin  odată  pe  an,  la  reşe¬ 
dinţa  fiecărui  judeţ,  cu  toţi  preoţii,  cari  sunt  împărţiţi  în  două  serii. 

«Când  o  serie  se  găseşte  la  conferinţe,  preoţii  din  cealaltă  serie  în¬ 
grijesc  şi  de  parohia  vecinului  şi  viceversa.  în  eparhia  aceasta  însă,  clerul 
având  şi  o  societate  numită  «Ocrotirea»,  se  procedează  aşa  fel,  încât 
preoţii  din  seria  întâia  ţin  conferinţe  două  zile,  iar  în  ziua  a  treia  vin  şi 
preoţii  din  seria  a  doua  şi  împreună  ţin  adunarea  generală  la  societate, 
după  care  preoţii  din  seria  întâia  se  duc  acasă  spre  a  îngriji  de  parohiile 
lor  şi  ale  vecinilor  din  seria  a  doua,  cari  rămân  ia  reşedinţă  spre  a  ţinea 
conferinţe  alte  două  zile.  într’o  singură  zi  pe  an  deci  nu  se  găseşte  nici 
un  preot  în  nici  o  parohie  din  această  eparhie». 

în  anul  acesta  conferinţele  cu  preoţii  din  seria  întâia  s’au  ţinut  în  15 
şi  16  Oct.,  în  17  Oct.  s’a  ţinut  adunarea  societăţii  «Ocrotirea»,  iar  în  18 
şi  19  Oct.  s’au  ţinut  conferinţele  cu  preoţii  din  seria  a  doua. 

în  amândouă  seriile  de  conferinţe  s’au  tratat  următoarele  subiecte 
date  spre  discuţie  de  1.  P.  S.  Mitropolit:  « Preotul  cu  familia  şi  gospodăria 
lui  ca  pildă  pentru  păstoriţi»  şi  « Catehizarea  ca  mijloc  pastoral  pentru 
educarea  şi  luminarea  poporului »,  deci  cam  aceleaşi  subiecte  cari  se  dis¬ 
cută  şi  în  conferinţele  noastre. 

Prima  chestiune  a  pus-o  foarte  bine  în  discuţie  preotul  loan  Cojan 
cu  referire  la  înşişi  preoţii:  «Dacă  astăzi  vedem  cu  durere  că  poporul 
nu  este  aşa  cum  ar  trebui  să  fie,  să  stăm  şi  să  vedem  dacă  nu  cumva 
şi  noi  contribuim  la  aceasta.  Dacă  poporul  a  început  a  fi  necredincios  pe 
unele  locuri,  apoi  să  vedem  dacă,  pe  lângă  alţi  factori,  cari  în  mod  in¬ 
conştient  lucrează  la  răspândirea  acestui  rău,  nu  cumva  noi  şi  familiile 

noastre  am  fi  vinovaţi,  cel  puţin  prin  nepăsarea  noastră.  Dacă  a  început 
a  se  întinde  luxul  între  săteni,  nu  cumva  noi  şi  ai  noştri  contribuim  la 
răspândirea  acestui  rău?  Trage  concluzia  că  noi  trebue  să  fim,  împreună 
cu  ai  noştri,  exemplul  viu  şi  pilda  frumoasă  pentru  popor». 

Chestiunea  a  doua,  despre  catehizare,  a  tratat-o  din  punct  de  vedere 
istoric  preotul  M.  Cârlenescu,  iar  din  punct  de  vedere  practic  tot  preotul 
L  Cojan,  care  a  arătat  necesitatea  de  a  se  creşte  tinerimea  în  spiritul 
evangheliei  lui  Hristos,  spunând:  «La  noi  tot  ce  bun  a  mai  rămas  prin 
unele  şcoli  din  învăţământul  religios  se  face  numai  de  formă,  spre  a  urmă 
articolul  din  Constituţie,  care  proclamă  religia  creştină  ortodoxă  ca  religie 
de  stat...  Noi  trebue  să  cerem  învoirea  de-a  predă  religia  in  şcolile  primare... 
Apoi  silindu-ne  a  înfiinţa  împreună  cu  învăţătorii  şcoli  de  adulţi,  şi  acolo 
vom  avea  rostul  nostru  de  lucru.  Aceste  şcoli  de  adulţi  pot  fi  adevărate 
şcoli  catihetice.  Pe  lângă  predicile  pe  cari  le  vom  ţineâ  norodului  în  bi¬ 
serică,  mai  putem  împrăştia  cunoştinţe  religioase  prin  răspândirea  de  cărţi 
cu  cuprins  religios.  Arată  ce  face  Sfinţia  Sa  împreună  cu  câţiva  oameni 
de  bine,  în  special  învăţătorii,  cărora  le  aduce  toate  laudele.  (Ce  pildă 
frumoasă  de  lucrare  armonică  între  preot  şi  învăţător!  N.  R.) 

Arată  că  a  înfiinţat  un  cerc  cultural  în  Folticeni,  deşi  Sfinţia  Sa  e  Ia 
ţară,  —  numit  «Deşteptarea  Sătenilor»,  între  altele  şi  cu  scopul  de  a  răs¬ 
pândi  cărţi  patriotice  şi  moralizătoare  in  popor.  Acest  cerc  scoate  şi  o 
foaie  «  Vestitorul  Satelor »,  unde  se  publică  tot  chestii  ce  interesează  po¬ 
porul.  Şi  toate  aceste  se  fac  cu  scopul,  pe  de-o  parte,  de-a  deprinde  pe 
săteni  cu  cetitul,  iar  pe  de  altăparte,  a-i  înălţă  sufleteşte  ferindu-i  de  in¬ 
fluenţa  cărţilor  otrăvitoare.  Arată  că  din  această  străduinţă  s’a  ales  cu  mul¬ 
ţumire  sufletească  având  cetitori  până  în  fundul  Olteniei,  • —  din  punctul 
de  vedere  material  fiecare  membru  al  cercului  fiind  cu  100  sau  chiar 
200  de  lei  în  pierdere.  Dar  toate  lucrurile  mari  se  fac  cu  sacrificii.  încheie 
îndemnând  ca  fiecare  preot  să  ceară  învoirea  de  a  predă  religia  în  şcoala 
primară,  şi  fiecare  să  se  silească  a  răspândi  cărţi  moralizătoare  în  popor, 
înfiinţând  dacă  se  poate,  în  fiecare  sat  «Case  de  sfat  şi  cetire». 

Dar  preoţii  se  cugetă  şi  la  o  conferinţă  generală,  adecă  a  întregii 
preoţimi  din  biserica  regatului  român.  «Va  fi  sfântă  pentru  Ţara  românească 
ziua  aceia,  zice  corespondentul  dela  care  am  luat  informaţiile  de  mai  sus, 
când  preotul  dela  Dorohoiu  va  fi  cunoscut  de  fratele  său  din  Mehedinţi, 
când  aceleaşi  idealuri  îi  vor  stăpâni  pe  toţi,  dela  un  capăt  la  altul  al  ţârii, 
când  aceleaşi  cuvinte  vor  izvorî  din  inima  caldă  şi  plină  de  patriotism  a 
tuturor». 

* 

Societatea  ortodoxă  naţională  a  femeilor  române,  —  dupăcum 
cetim  —  a  luat  hotărîrea  să  înfiinţeze  şi  la  Iaşi  o  şcoală  de  fete,  după  mo¬ 
delul  celei  dela  Bucureşti.  Dorim  succes  I 

* 

„Ocrotirea"  e  numele  societăţii  clerului  din  eparhia  Moldovei  şi  care 
anul  acesta  şi-a  ţinut  adunarea  generală  în  17  Octomvrie.  Ea  e  o  societate 
de  ajutor  reciproc  şi  cu  scop  cultural.  «Se  alimentează  din  cotizaţia  de 
2  lei  lunar,  ce  se  plăteşte  de  fiecare  preot  al  eparhiei  şi  din  donaţii  be¬ 
nevole.  Deşi  numai  de  trei  ani,  a  putut  ajută  pe  multe  preotese  văduve 
şi  orfani  ai  preoţilor.  Sediul  central  al  societăţii  e  în  Iaşi,  având  cinci  secţii 
după  numărul  judeţelor  eparhiei.  Anul  acesta  s’a  luat  hotărirea  de-a  se 
construi  în  Iaşi  o  casă  pentru  găzduirea  preoţilor,  unde  să  fie  şi  sediul 
societăţii,  având  camere  de  dormit,  un  restaurant,  o  sală  de  lectură  şi  o 
bibliotecă.  Tot  aici  va  fi  instalat  un  atelier  pentru  confecţionarea  de  haine 
preoţeşti  şi  veşminte  bisericeşti,  precum  şi  un  bazar  pentru  desfacerea 
produselor  atelierelor  mănăstireşti».  Iată  ce  lucruri  frumoase  va  realiză  o 
societate  a  preoţilor  care  ştie  ce  vrea  şi  care  îşi  fixează  scopuri  pozitive. 
Ne  gândim  cât  de  folositoare  ar  fi  aici  în  Sibiiu,  o  casă  pentru  găzduirea 
preoţilor  noştri,  cari  vin  din  toate  părţile  mitropoliei  şi  cari  sunt  nevoiţi 
să  găzduiască  peia  oteluri,  plătind  bani  scumpi,  adeseori  fără  să  găsească 
linişte  şi  societate  potrivită,  In  alte  părţi,  d.  e.  în  Cernăuţi,  sunt  rezervate 
câteva  camere  pentru  găzduirea  preoţilor  în  reşedinţa  mitropolitană.  Dacă 
la  noi  acest  lucru  nu  se  poate  din  lipsa  de  încăperi,  s’ar  putea  înfiinţa  un 
cămin  preoţesc,  întocmit  după  modelul  aşa  numitelor  «ospiţuri  creştineşti» 
din  Germania  şi  din  alte  ţări  ale  Apusului.  Pe  lângă  avantagiile  materiale, 
el  ar  servi  şi  ca  un  loc  de  întâlnire  pentru  preoţi,  iar  pentru  tinerii  can¬ 
didaţi  cari  vin  ia  sfinţire  şi  locuind  în  otel  n’au  mediu  potrivit  cu  senti¬ 
mentele  de  cari  trebue  să  fie  pătrunşi  mai  ales  cu  aceea  ocazie,  ci  trec 
din  capela  în  care  au  primit  darul  preoţiei  de-adreptul  în  cafenea,  un  ase¬ 
menea  cămin  preoţesc  ar  fi  o  adevărată  binefacere. 

Vom  mai  reveni  asupra  acestei  chestiuni,  căci  o  considerăm  destui 

de  importantă  atât  din  punct  de  vedere  material,  cât  şi  moral. 

* 

Schimbări  de  ierarhi.  Prin  trecerea  la  cele  vecinice  a  câtorva 
ierarhi,  în  timpul  din  urmă  s’au  făcut  schimbări  de  persoane  la  scaune 
însemnate  din  biserica  ortodoxă. 

Ca  locţiitor  a)  scaunului  patriarhal,  pe  urma  morţii  patriarhului  loachim 
III,  a  fost  ales  I.  P.  S.  S.  mitropolitul  Gherman  Karavanghelis  al  Amasiei, 
un  bărbat  cu  cultură  superioară  şi  cu  înalte  însuşiri  de  păstor  bisericesc. 
E  cunoscut  ca  autorul  răspunsului  demn  pe  care  patriarhatul  de  Constan- 
tinopol  la  dat  enciclicei  prin  care  papa  Leon  al  XIII  făcea  bisericei  orto¬ 
doxe  propunerea  de  trecere  Ja  papism. 

Cam  în  acelaş  timp  cu  patriarhul  loachim  III.  a  încetat  din  vieaţă  şi 
mitropolitul  Antonie  al  Petersburgului,  în  locul  căruia  a  fost  chemat  ca 
titular  I.  P.  S.  S.  mitropolitul  Vladimir  al  Moscvei. 

Şi  biserica  bulgară  a  suferit  o  pierdere  prin  moartea  mitropolitului 
dela  Vraţa,  în  locul  căruia  încă  nu  ştim  dacă  a  fost  ales  cineva.  Nici 
scaunul  episcopesc  dela  Râmnic-Noul-Severin,  ajuns  vacant  prin  trecerea 
la  cele  vecinice  a  episcopului  Ghenadie,  n’a  fost  complectat  până  acum, 

* 

Preotul  —  omul  tuturora.  Icoana  preotului  bun,  după  rânduiala 
preoţiei  creştine,  e  icoana  celui  mai  frumos  suflet  omenesc.  Privindu-i 
frumseţa,  ne  desfătăm  de  ceeace  vedem  într’ânsa.  Scriitorul  A.  de Lamartine, 
un  celebru  poet  francez,  ne  zugrăveşte  icoana  preotului  bun  în  aceste 
colori  vii:  «In  fiecare  parohie  este  un  om  care  este  al  tuturora,  pentrucă 
e  pâiintele  sufletesc  al  tuturor,  care  este  chemat  ca  martor,  ca  sfătuitor 
ori  ca  reprezentant  în  toate  actele  cele  mai  solemne  ale  vieţii,  care  ia  pe 
om  deia  sânul  mamei  sale  şi  nu-1  lasă  decât  la  mormânt,  care  binecu- 
vintează  ori  sfinţeşte  leagănul,  nunta,  patul  morţii  şi  sicriul,  un  om  pe  care 
copilaşii  se  obicinuesc  a-1  iubi,  a-I  venera  şi  a  se  teme  fiecare  de  el,  pe 
care  necunoscuţii  îl  numesc  părinte,  la  picioarele  căruia  creştinii  merg  a 
depune  mărturiile  lor  cele  mai  intime,  un  om  care  prin  starea  sa  este 
mângăetorul  tutuivr  nenorocirilor  sufletului  şi  ale  trupului;  care,  nefiind 
de  nici  o  treaptă  socială,  ţine  deopotrivă  de  toate  clasele:  de  clasele  de 
jos  prin  vieaţa  sa  săracă  şi  adeseori  prin  umilinţa  naşterii,  de  clasele  înalte 
prin  educaţie,  ştiinţă  şi  înălţarea  simţămintelor  ce  inspiră  şi  recomandă 
o  religie  filantropică;  un  om  în  sfârşit  care  ştie  toate,  care  are  dreptul 
de-a  spune  toate  şi  al  cărui  cuvânt  cade  de  sus  asupra  inteligenţelor  şi 
asupra  inimilor  cu  autoritatea  unei  misiuni  Dumnezeeşti.  Acest  om  e 
preotul»  (citat  după  «N.  R.»  a.  VII  Nr.  141 — 3). 


Tipicul  cultului  religios. 

Cazuri  liturgice,  date  şi  indigitări  tipiconale  pe  luna  lui  Ianuarie  1913. 

Duminecă  în  20  Ianuarie,  dumineca  celor  10  leprqşi,  cuviosul  păr.  Eutimiu,  glas 
3  voscr,  3  Evanghelia  a  Xtl-a  dela  Luca.  ■  In  vremea  aceea  intrând  /sus  într’un  saU. 

Duminecă  în  27  Ianuarie,  dumineca  lui  Zachei  S.  Ion  Gură  de  Aur,  glas  4  voscr. 
4.  Evanghelia  a  XV-a  dela  Luca:  <In  vremea  aceea  trecea  /sus  prin  Ierihon ». 

Marţi  în  29  Ianuarie  la  vecernie.  începutul  ca  de  obiceiu  cu  binecuvântare, 
cetirea  psalmului  de  seara,  ectenia  cea  mare  şi  caîtisma  «Fericit  bărbatul».  La  «Doamne 
strigat-am»  cântăm  8  stihiri  ale  Sfinţilor  din  mineiu  pe  glas  4  cu  «Mărire  —  Trimbiţele 
Duhului  cele  de  taină»,  «şi  acum  -  Cine  nu  te  va  ferici  pre  Tine»  tot  din  mineiu.'  Se 
face  apoi  vohod,  după  care  urmează  imnul  de  seara  «Lumină  lină»  şi  prohimenul  zilei 
cu  stihul  lui  şi  paremiile  mineiului.  Ectenia  «să  zicem  toţi,  «lnvredniceşte-ne  Doamne», 
ectenia  să  plinim  rugăciunea  noastră  cea  de  seara  Domnului»  şi  stihoavna  mineiului. 
«Mărire  —  Să  trimbiţâm  cu  trimbiţa  de  cântări,  să  săltăm  în  cele  de  prăznuire»,  «şi 
acum  —  Să  trimbiţăm  cu  trimbiţa  de  cântări»  ambele  pe  tropar  5  din  mineiu.  «Acum 
slobozeşte  şi  celelalte,  iar  după  «Tatăl  nostru»  cele  2  tropare  ale  Sfinţilor,  (al  2-lea  cu 
«Mărire»)  «şi  acum»  bogorodicina,  «  Taina  cea  din  veac  ascunsă»  şi  otpustul  cel  obişnuit. 

Mercuri  în  30  ianuarie.  Cei  dintru  Sfinţi  părinţii  noştri  şi  mai  marii  Ierarhi, 
Vasile  cej  Mare,  Grigorie  de  Dumnezeu  Cuvântătorul  şi  loan  Gură  de  Aur.  La 
utrenie:  începutul  ca  întotdeauna,  cu  binecuvântare,  cetirea  psalmilor  de  dimineaţa  şi 
ectenia  cea  mare  de  începere.  La  «Dumnezeu  este  Domnul»  care  se  cântă  pe  melodia 
troparului  glasului  1  de  4  ori,  punem  troparele  în  ordinea  care  s’au  cântat  seara  la  vecernie. 
După  ectenia  mică  apoi  cântăm  ambele  serii  de  sedelne  a  Sfinţilor  din  mineiu.  Imediat 
după  aceste  sedelne  se  cântă  Polileul  cu  pripelele  acestei  sărbători.  Urmează  apoi  se- 
dealna  Polileului  cu  «mărire  şi  acum»  antifoanele  glasului  4  dela  sărbători  cu  prohi¬ 
menul  «Preoţii  Tăi  Doamne  se  vor  îmbrăca  întru  dreptate»  şi  stihul  lui.  După  «Toată 
suflarea»  urmează  evanghelia  utreniei  a  Sfinţilor  dela  loan:  «Zis-a  Domnul:  Eu  sum 
uşa»  şi  psalm  50.’  «Mărire  —  Pentru  rugăciunile  Arhiereilor  Tăi»,  «şi  acum  —  Pentru 
rugăciunile  Născătoarei  şi  stihul  ««Milueşte-mă  Dumnezeule»  cu  stihira  «Vărsatu-s’a 
darul  din  buzele  voastre»  pe  glas  6  din  mineiu,  Catavasiile.  După  peasna  a  3-a  sedealna 
Sfinţilor  din  mineiu  cu  «Mărire  şi  acum»,  după  peasna  a  6-a  condacui  şi  icosul  mi¬ 
neiului.  Pesnei  8  îi  premerge  stihul  «Să  lăudăm  bine  să  cuvântăm»,  iar  pesnei  9  imnul 
«Măreşte  suflete  al  meu  —  Ceeace  eşti  mai  cinstită».  Sfetilna  Sfinţilor,  cu  «Mărire  şi 
acum».  Hvalitele  mineiului  cu  «Mărire  —  Astăzi  sufletele  pământenilor  se  înalta»,  «şi 
acum  —  Astăzi  Hristos  în  biserică  se  aduce»  şi  doxologia  cea  mare  aceste  2  din  urmă 
pe  melodia  antifonului  glasului  2  Cantor. 


